खबर भोजपुरी में (शुक,7नवंबर 2014) – टटका खबर\nवाराणसी में व्‍यापार सुविधा केंद्र आ शिल्‍प संग्रहालय के शिलान्‍यास का मौका पर संबोधन करत पीएम मोदी\nआजु शुक का दिने जब प्रधानमंत्री नरेनन्द्र मोदी वाराणसी दौरा पर अइलन त बाबतपुर हवाईअड्डा पर राज्यपाल राम नाईक आ मुख्यमंत्री अखिलेश यादव उनकर अगवानी कइले. मोदी दू दिन ले वाराणसी में रहीहें. व्यापार केन्द्र आ हस्तशिल्प कला संग्रहालय के शिलान्यास करत कहलें कि यूपी सरकार जमीन ना दिहलसि त शहर के बाहर बनावल जात बा. अपना संसदीय इलाका के गाँव जयापुर के गोद लेबे का बारे में कहलन कि चुनाव लड़त घरी पहिला बेर एह गाँव के नाम सुनले रहलें जब गाँव में आग लागल रहे आ तबसे एह गाँव के नाम उनुका दिमाग में बस गइल रहे. गाँव के प्रधान जब भाषण देत रहली त मोदी खुद कुर्सी से उठ के उनकर माईक ठीक कइलन. अपना वाराणसी कार्यालय के सूचना केन्द्र में पन्दरह लोग से मुलाकात कइले आ ओह लोग के बात सुनलें. कैंसर से पीड़ित अपना बेटी खातिर गोहार लगावे आइल महतारी के सहायता दिहलन.\nबदजुबान कांग्रेसी नेता आ यूपी के प्रभारी मधुसूदन मिस्त्री नरेन्द्र मोदी के बेईमान कहलसि. कहलसि कि ऊ मोदी के नस-नस से वाकिफ बा. ओकरा शिकायत रहुवे कि मीडिया जानबूझ के कांग्रेस के निशाना पर रखले बा.\nबर्दवान विस्फोट के मामिला में एनआईए एगो जेहादी आतंकवादी जिया उल हक के मालदा जिला से गिरफ्तार कर लिहलसि. जिया उल हक बांगलादेश के जमात-उल-मुजाहिदीन के कमांडर साजिद के निकट सहयोगी हवे.\nफुटबाल के सुपर लीग के कोलकाता में भइल मैच में एफसी पुणे सिटी क्लब आजु शुक का दिने एटलेटिको दे कोलकाता के 3-1 से हरा के लीग तालिका में तिसरका जगहा हासिल क लिहलसि.\nदुनिया में सोना के दाम तेजी से घटे लागल बा. शुक का दिने देश का बाजार में सोना के दाम हर दस ग्राम के 25800 रुपिया हो गइल जवन पिछला तीन साल में सबले कम दाम बा. कहल जात बा कि दाम अउरिओ गिरे वाला बा. एह बीच सोना के खरीददारी बढ़ गइल बा.\nकेंद्रीय स्वास्थ्य मंत्री हर्षवर्धन शुक का दिने कहलन कि देश में बने वाला हर एम्स में वैकल्पिक चिकित्सा के विभाग खोलल जाई जवना में आयुर्वेद पर विशेष ध्यान रही.\nकैंसर जागरूकता दिवस का मौका पर बिहार के मुख्यमंत्री जीतन राम माँझी एलान कइलन कि राज्य में तंबाकू से बनल जर्दा, पान मसाला वगैरह पर पूरा से रोक लगा दिहल जाई. बाकिर खैनी का बारे में कुछ ना कहलन काहे कि उनकर नेता लोग में से बहुते लोग खैनी के शौकीन ह.\nभारत के राष्ट्रीय हॉकी अम्पायर धवल प्रजापति के अब अंतर्राष्ट्रीय हॉकी महासंघ का तरफ से अंतर्राष्ट्रीय अम्पायर के दर्जा मिल गइल बा.\nलगातार तेजी का बाद शुक का दिने शेयर बाजार में गिरावट देखे के मिलल आ सेंसेक्स 47 अंक नीचे गिर के बंद भइल. हर तेजी का बाद मुनाफा वसूली खातिर कुछ बिकवाली होला आ हर गिरावट का बाद कुछ खरीददारी.\nबिहार के मुख्यमंत्री जीतन राम मांझी शुक का दिने पटना के गांधी मैदान में 21वां पटना पुस्तक मेला के उद्घाटन कइलन. मेला 18 नवंबर ले जारी रही.\nकेंद्र सरकार में दू गो नया मंत्री बनावे के प्रस्ताव से शिवसेना खुश बिया. हालांकि अबहीं ले महाराष्ट्र में भारतीय जनता पार्टी के अल्पमत सरकार के शिवसेना से समर्थन मिले का बारे में कवनो फैसाल नइखे भइल.\nमनोहर पर्रिकर कहलन कि गोवा में नयका मुख्यमंत्री शनिचर ले बन सकेलें. मौजूदा मुख्यमंत्री मनोहर पर्रिकर इस्तीफा देके केंद्र सरकार में रक्षा मंत्री के जिम्मेदारी सम्हारे जात बाड़न.\nस्पाइसजेट के एगो हवाई जहाज सूरत हवाईअड्डा पर भैंसा से टकरा गइल जवना का बाद कंपनी सूरत से आपन उड़ान बेमियादी समय ला टार दिहलसि.\nपुलिस के भरोसा दिअवला का बाद पीएमसीएच के जूनियर डाक्टर आपन हड़ताल खतम कर दिहले. हालांकि लापता चिकित्सक डॉ. विजय कृष्ण का बारे में अबहीं ले कुछ पता नइखे चलल.


टटका खबर, शुक, २१ मई – Anjoria\nMay 21, 2010 news in bhojpuri, टटका खबर\nसीबीएसई बारहवीं के रिजल्ट आजु\nबिहार यूपी समेत छह राज्यन के सीबीएसई के बारहवीं के रिजल्ट आज सबेरे आठ बजे से निकले जा रहल बा. एह रिजल्ट के http://cbseresults.nic.in/class12/cbse12.htm पर देखल जा सकेला.\nशिबू सोरेन फेरु पलटी मरलन\nझारखण्ड के मुख्य मंत्री शिबू सोरेन बियफे के साँझ फेर पलटी मार दिहले बाड़े आ कहलें कि ऊ मुख्यमंत्री के पद ना छोड़िहें. भाजपा का साथे अठाइस अठाइस महीना के सत्ता बँटवारा उनका मंजूर नइखे. जबकि कुछ दिन पहिले ऊ खुद अपने मुँह से पत्रकारन का सोझा २५ मई के सत्ता परिवर्तन के बात कहले रहलन. अइसनका आदमी का फेर में पड़िके भाजपो आपन छवि खराब करावत बिया. ओकरा चाहीं कि अब बिना देरी कइले अइसना आदमी के सत्ता से बेदखल कररा दे.\nआडवाणी वगैरह का खिलाफ सीबीआई के याचिका कोर्ट खारिज कर दिहलस\nअयोध्या के विवादित परिसर ढहावे का मुकदमा में लालकृष्ण आडवाणी समेत बीस आदमी के आपराधिक दायित्व से मुक्त करे के निचला कोर्ट के फैसला का खिलाफ सीबीआई के हाई कोर्ट में अपील के कोर्ट खारिज कर दिहलस. कहलस कि लोअर कोर्ट का आदेश में कवनो गलती नइखे आ एहसे कोर्ट ओह केस के फेर से खोलवावे का पक्ष में नइखे.\nलालू ४८ के राबड़ी ५५ के\nजनगणना वाले जब लालू के घरे जनगणना करे गइलन त लालू बतवलन कि ऊ ४८ के हउवन आ राबड़ी ५५ के. ई बाति सुनके सभे चउँक गइल त बतवलन कि बात सही बा. लालू के जनम १९४८ के हऽ आ राबड़ी के १९५५ के. जनगणना का दौरान भोजपुरी भाषियन से निहोरा बा कि आपन पहिलका भाषा में भोजपुरी के नाम लिखावस. अबकी के जनगणना के जानकारी कई काम में लिहल जाई एहसे हर आदमी के चाहीं कि ऊ तय कर ले कि ओकर आ ओकरा परिवार के नाम वगैरह जनगणना में जरुर गिना जाव.\nफेसबुक आ यू ट्यूब पर पाकिस्तान में रोक लगावल गइल\nफेसबुक पर कुछ आपत्तिजनक सामग्री का चलते फेसबुक के पाकिस्तान में प्रतिबन्धित कर दिहल गइल त शरारती तत्व ओह सामग्री के यू ट्यूब पर पोस्ट कर दिहलें. एह चलते बियफे का सबेरे एगारह बजे से यूट्यूबो पर रोकलगा दिहल गइल बा. एह दू गो वेबसाइट के ट्राफिक पाकिस्तान के कुल्हि वेबट्राफिक के एक चौथाई हवे. हो सकेला कि भारतो सरकार जल्दिये एह दुनु पर प्रतिबन्ध लगा देब काहे कि सवाल वोट बैंक के बा आ हिन्दू देवी देवता के नंगा तस्वीर बनावे वाला के भलही महिमामण्डित कइल जाव, सेकुलर पार्टियन के बोट बैंक का खिलाफ कुछ बर्दाश्त ना कइल जा सके.\nलैला आंध्रा चहुँपल १८ जने के मौत\nचक्रवात लैला बियफे के साँझ आंध्र तट पार कर गइल आ ओकरा विभीषिका से कम से १८ आदमी के मौत हो चुकल बा. आंध्र आ तामिलनाडु में जम के बरखा हो रहल बा. एह चक्रवात के नाम पाकिस्तान के दिहल ह. अगिला चक्रवात जवन आई ओकर नाम रही बान्डु, जवन श्रीलंका दिहले बा. ओकरा बाद के तूफान के नाम रखाई फेट जवन थाइलैण्ड रखले बा. महासागर के किनार वाले देश बारी बारी से चक्रवात के नाम देबेलें. पिछला बेर भारत जवन नाम दिहले रहुवे ऊ रहे बिजली.\nनरेन्द्र मोदी नक्सलियन से बात करे का पक्ष में\nगुजरात के मुख्यमंत्री आपन कट्टर छवि बदले का फेर में काल्हु अलीगढ़ में कहलें कि नक्सली हमनिये के लोग हउवें आ ओह लोग के बात कर के समुझावे के कोशिश करे के चाहीं. बेमतलब केहू के जान लिहला से कवनो फायदा नइखे. छवि बदले का फेर में रंगल सियार बाला हाल मत जाये नरेन्द्र मोदी के. जइसन लालकृष्ण आडवाणी के हो गइल. बन्दूक हाथ में रखेवाला से बात ना कइल जाला बन्दूक वाला हाथ जख्मी कर दिहल जाला. सामने वाला जब बाकी के आपन माने के तइयार नइखे त ओकरा के आपन कइसे मानल जा सकेला.\nकांग्रेसी नेता सज्जन कुमार सिख विरोधी दंगा में सक्रिय रहलें\nसिख विरोधी दंगा का मामिला में सीबीआई कोर्ट का सामने आपन गवाह पेश कइलस जवन कहलें कि सज्जन कुमार के ऊ लोग सुल्तानपुरी पार्क में अपना सामने लोग के भड़कावत देखल जब ऊ कहलें कि सिख उनका महतारी के मार दिहलें सं अब एकनी के मार दिहल जाव. ओकरा बाद भीड़ सिख परिवारन पर टूट पड़ल आ लाशन के एगो ट्रक में लाद के ले भगले सँ. अब बचाव पक्ष शनिचर का दिने आपन बात पेश करी.\nकथा वाचक सुधांशु महाराज का खिलाफ गैर जमानती वारण्ट\nसुधांशु महाराज, उनकर संस्था विश्व जागृति मंच के आउ सदस्यन का खिलाफ धोखाधड़ी के एगो मुकदमा में कोर्ट ओह लोग का खिलाफ गैर जमानती वारण्ट जारी कर दिहलस. एगो अस्पताल चलावे वाला मानसिंह के कहनाम बा कि उनका से लोग ५३ लाख रुपया दान में ले लिहल ई कह के कि एह दान पर आयकर से छूट मिल जाई. बाकिर आयकर विभाग छूट ना दिहलस, ऊपर से जुर्माना ठोक दिहले बिया. मानसिंह का मुताबिक ई लोग जानबूझ के उनका संगे धोखाधड़ी कइल.\nआईपीएल तीन के साफ सुथरा बतवलस आईसीसीआई\nललित मोदी के नेतत्व में खेलावल गइल आईपीएल थ्री के आईसीसीआई के भ्रष्टाचार निरोधक इकाई के मुखिया पाल कंडोन का तरफ से क्लीन चिट मिल गइल बा. कहलें बाड़े कि ओहमें कवनो गड़बड़ी ना रहुवे. अब बोर्ड बतावे कि ललित मोदी के काहे हटवलसि. बाकिर ऊ त ललित मोदी के भेजल पन्द्रह हजार पेज के जवाब में अझूराइल बा.


विनय आनंद आ अंजना सिंह के जोड़ी पहिला बेर – Anjoria\nसिनेमा भोजपुरी के सुपर स्टार विनय आनंद आ अंजना सिंह के हॉट जोड़ी पहिला बेर भोजपुरी फिलिम ‘बिहारी रिक्शावाला’ में नजर आई. एह फिलिम में एह जोड़ी के अलावे नंबर वन खलनायक संजय पांडे के भूमिको खास बा. विनय आ अंजना के तरोताजा जोड़ी ले के आइल बाड़े ‘बिहारी रिक्शावाला’ के निर्माता अंशुल गुप्ता आ निर्देशक हैं अविनाश त्रिपाठी.\nबैनर कबीर फिल्म्स इंटरटेनमेंट के ह, कहानी सतेन्द्र गुप्ता आ अविनाश त्रिपाठी के लिखल, आ कैमरामैन हउवें प्रमोद पांडे. एह फिलिम में विनय आनंद, अंजना सिंह, मनोज टाईगर, आनंद मोहन, किरण यादव, सतेन्द्र गुप्ता, श्रद्धा नवल, नेहा मेहता, श्रुति दुबे आ संजय पांडे के मुख्य भूमिका बा.


भोजपुरी विशेष - भाजपा-जदयू के लड्डू लड़ी तs का बुनिया मिली राजद के ? , Will tejashwi rjd can cash the tension between bjp and bihar chief minister nitish kumar jdu\nभोजपुरी विशेष -भाजपा-जदयू के लड्डू लड़ी तs का बुनिया मिली राजद के?\nबिहार में सत्ताधारी गठबंधन में तनाव के चर्चा पर आरजेडी सक्रिय हो गइल बा.\nबिहार में बीजेपी अउरी नीतीश कुमार के जेडीयू के बीच तनाव के चर्चा होता. तेजस्वी के नेतृत्व में आरजेडी का एकर कवनो फायदा उठा पाई?\nLast Updated: December 30, 2020, 1:49 PM IST\nका नीतीश कुमार एक बेर फेन जनता के फैसला पलट दिहें ? का 2020 में 2017 के कहानी दोहरावल जाई ? माहौल तs ओइसने बन रहल बा. अरुणाचल के असर से नीतीश कुमार के मन भाजपा से खाट्टा हो गइल बा. उनकर मुख्यमंत्री पद से भी मन उचट गइल बा. नीतीश ईहां तक कह चुकल बाड़े कि भाजपा जेकरा के चाहे मुख्यमंत्री बना सकेला. मतलब नीतीश अब भाजपा के अउर एहसान लेवे खातिर तइयार नइखन. नीतीश कुमार असहज बाड़े. ऊ जब-जब असहज होखे ले, कवनो ना कवनो धमाका जरूर होखे ला. जदयू के नेता खुलेआम भाजपा के कोस रहल बाड़े. लड्डू लड़ी तs बुनिया झरी. दू लड्डू में लड़ाई से खुश राजद बुनिया खाये खातिर छिपा-लोटा मांज के तइयार बा. का तेजस्वी के दाल गली ?\nये भी पढ़ें : भोजपुरी विशेष - “पंडितजी” माने आचार्य हजारी प्रसाद द्विवेदी\nका कहनाम बा जदयू के ?\nका जदयू में अतना अनराजी बा कि भाजपा से नाता टूट जाई ? आगा का होई ई तs अभी मालूम नइखे लेकिन जदयू, राजद के नेवता नामंजूर कर देले बा. तेजस्वी के मुख्यमंत्री बनवला के बदले नीतीश के पीएम उम्मीदवार बनावे के प्रस्ताव खारिज हो गइल बा. जदयू के कहनाम बा कि ओकर भाजपा से कुछ बिबाद जरूर बा लेकिन अतना नइखे कि सरकार गिर जाए. ई सरकार पांच साल चली. राजद के 2025 तक सबुर करहीं के पड़ी. हार से बेचैन राजद कुर्सी खातिर छटपटा रहल बा. लेकिन जदयू कवनो झांसा में ना आई. राजद के लोग झूठमूठ के जदयू बिधायक में टूट के अफवाह फैला रहल बाड़े. लेकिन बिलाई के भाग से छींका ना टूटी.\nकौन राह चलिहें नीतीश कुमार ?\nअरुणाचल में जदयू विधायक के भाजपा में मिलावे से नीतीश कुमार नाखुश बाड़े. जदयू के नयका अध्यक्ष आरसी पी सिंह घुमा फिरा के कहले कि भाजपा, जदयू के पीठ में छुरा घोंपले बा. तs का ऊ भाजपा के सबक सीखावे खातिर राजद के समर्थन दे सकेले ? लेकिन 2017 अउर अब में अंतर ई बा कि अगर सत्ता के पलटी होत बा तs मुख्यमंत्री के कुर्सी नीतीश कुमार के ना भेंटाई. हर हाल में तेजस्वी के ही मुख्यमंत्री बनावे के परी. का ई बात नीतीश कुमार को मंजूर होखी ? अब तक के राजनीति से तs इहे बात सामने आइल बा कि नीतीश कुमार बिहार में केहू के अधीनता सवीकार ना कर सकेले. आपन अलहदा राजनीति खातिर ही नीतीश कुमार लालू जादव से अलग भइल रहन. 2017 में लालू जादव के दखलंदाजी से ही उबिया के ऊ भाजपा के साथे गइल रहन. तs का ऊ फेन उहे गलती करिहें ? अगर नीतीश कुमार 2020 में पलटी मरिहें तs उनकर राजनीत मटियामेट हो जाई. केहू उनका पs भरोसा ना करी. केहू उनका के चुनावी चेहरा माने के पहिले सौ बेर सोंची. जब इहे पूंजी लुटा जाई तs नीतीश भीरी बांची का ? भाजपा नीतीश के इहे मजबूरी के फैदा उठा रहल बा.\nबढ़ गइल बा भाजपा के टोका टोकी ?\nराजद के नेता श्याम रजक के दावा बा कि जदयू के 17 बिधायक पाला बदले खातिर तइयार बाड़े, लेकिन 26 लोग के इंतजार हो रहल बा जवना से कि दल बदल कानून लागू ना हो सके. जदयू के नेता श्याम रजक के दावा के भरमावे वला बेयान कह के खारिज कर देले बाड़े. लेकिन भाजपा और जदयू में कुछ अइसन अनबन बा जवना से राजनीत कवनो करवट बइठ सकेला. 2020 के चुनाव के पहिले बिहार में भाजपा, नीतीश कुमार के मन मोताबिक चलत रहे. लेकिन अब स्थिति बदल गइल बा. भाजपा के दखल अउर टोका टोकी बढ़ गइल बा. मंत्रिमंडल बिस्तार के ममिला एही से टर रहल बा काहे से कि भाजपा के नेता अधिका हिस्सा मांग रहल बाड़े. पहिले भाजपा के मंत्री के विभागीय सचिव नीतीश कुमार तय करत रहन. अब भाजपाई मंत्री अपना मन के सचिव अउर प्रधान सचिव राखल चाहत बाड़े. 2013 में नंदकिशोर जादव बिधानसबा में आरोप लगवले रहन कि नीतीश कुमार सचिव के जरिये भाजपा के मंत्री लोगन पs नजर राखत रहन. लेकिन अब राजनीतिक गलियारा में ईहे चरचा बा कि नीतीश कुमार के पावर कम हो रहल बा. एही से नीतीश कुमार असहज हो गइल बाड़े.\nका 2021 में मध्यावधि चुनाव होई ?\nमानल जा रहल बा कि नीतीश कुमार भाजपा के मुंहतोड़ जबाब देवे खातिर ही आर सीपी सिंह के अध्यक्ष बनवले बाड़े. नीतीश कम बोले वला लेहाजी नेता हवें. लेकिन आरसीपी सिंह बेधड़ाके बात बोले ले. जइसे नीतीश के काट में भाजपा सुशील मोदी के बिहार से हटवलस वइसहीं नीतीश भाजपा के काबू में राखे खातिर आरसीपी सिंह के आगा कर देले. आरसीपी सिंह के जदयू के चाणक्य मानल जाला. अब भाजपा से टकराव अउर बढ़ सकेला. लव जेहाद कानून के मुद्दा पs भाजपा-जदयू में भिडंत हो सकेला. अगर बिबाद बढ़ जाई तs का नीतीश सरकार गिर सकेला ? नीतीश कुमार एक सीमा के बाद समझौता न कर सकेले ? अगर सरकार गिरी तs एकर दोषा भाजपा के माथे जाई. तब नीतीश आरोप लगा सकेले कि भाजपा अपना सहजोगी दल के साथे हमेशा धोखा करेले. जदयू भी शिवसेना जइसन भाजपा के घेर सकेला. फरवरी 2005 में रामविलास पासवान के जिद के चलते अक्टूबर में मध्य़ावधि चुनाव करावे के पड़ल रहे. अगर भाजपा से अलगा होखे के नौबत आइए जाई तs नीतीश राजद के समर्थन देवे से बेहतर चुनाव में जाए खातिर सोच सकेले. तेजस्वी जादव कहियो रहल बाड़े कि 2021 में मध्यावधि चुनाव हो सकेला. आगा के राम जानस, लेकिन अबहीं तs बिहार के राजनीत में बबंडर उठल बा.\n( लेखक वरिष्ठ पत्रकार हैं और ये उनके निजी विचार हैं.)


Last Updated: September 23, 2020, 10:54 PM IST\nलोकसभा में ओह पर चरचा होत रहे. एहि बीच में नेहरू जी कवनो काम से चलि गइले. बाद में संसद के लॉबी में नेहरू अउर लोहिया से भेंट हो गइल. नेहरू के बेटी इंदिरा गांधी भी संगही रहली. लोहियी जी धीरे से इंदिरा गांधी के छिऊंकी काटि लेहले. नेहरू जी असहूं बड़ा खिसियाह मानल जात रहले. बेटी के छिऊंकी काटला पर त अइसन खिसिअइले कि पूछ मति. एह पर लोहिया जी बोलले कि बेटी के छिऊंकी काटला पर इ हालि बा, त ओह दिने लोकसभा में बलात्कार पर चरचा के बेरि काहें भागि गइल. लोग बतावेला कि नेहरू जी के ओह बाति के पछतावा भईल रहे.\nराजनीतिक विरोध अउरी घरऊ रिश्ता संग संगे चलावे के कहानी बहुते बा. उत्तर प्रदेश के पहिलका मुख्यमंत्री गोविंद बल्लभ पंत अउर क्रांतिकारी लेखक यशपाल के चरचा भी कईल जा सके ला. यशपाल जेल में रहले. मुख्यमंत्री पंत जी अपना विरोधी यशपाल के घरे पहुंचि गइले. उनकरा पत्नी से कहले कि भाभी जी यशपाल जी त जेल में बाड़े. कवनो काम होखे त हमरा से बतइह. लोग त इहो कहेला कि पंत जी यशपाल के घरेलू जरूरत के चिंता करत रहले. एने यशपाल जी भी राजनीति में पंतजी से कवनो समझौता ना कइले.


बेमतलब के पागलपन के प्रदर्शन – Anjoria\nMay 7, 2010 OmPrakash Singh चौपाल 0\nकसाब के कोर्ट से मिलल मौत का सजाय पर जवन नौटंकी टीवी चैनलन पर देखे के मिलल ओह से साबित हो गइल कि हमनी का गंभीर से गंभीर मसला पर नौटंकी कर सकीलें. होखे के त चाहत रहुवे कि लोग अफसोस जाहिर करीत कि अभियोजन का कमजोरी से दू गो आरोपी बेदाग छूट गइलें बाकिर उल्टा ओह बात के जश्न मनावल जा रहल बा जवना के पूरा होखे में दसियन साल लाग जाये वाला बा.\nकसाब के सजाय अबहीं ट्रायल कोर्ट से मिलल बा. अब ऊ हाई कोर्ट में अपील कर सकेला. ओहिजा दू तीन साल ले मुकदमा चली आ अगर ओहिजो से सजाय बरकरार रह गइल त सुप्रीम कोर्ट में जाये के रास्ता खुलल बा. ओहिजा से सजाय मिली त दोसरका बेर अपील ओहिजे हो सकेला आ तीसरको अपील के मौका मिलेला. सब कुछ का बादो अगर सजाय बरकरार रहल त राष्ट्रपति से माफी दया के अपील हो सकेला. ओहिजा से फैसला आइल आसान नइखे काहे कि संसद पर हमला के आरोपी अफजाल का मामिला पर आजुवो ले कवनो फैसला ना हो सकल.\nअगर थोड़ देर खातिर इहो मान लिहल जाव कि सरकार अपना वोट बैंक के परवाह ना करत कसाब के फाँसी पर झूलाही के चाही त तलाश शुरु होखी कवनो जल्लाद के . बतावल जा रहल बा कि आजु देश का कवनो जेल में जल्लाद नइखे रह गइल. बा केहू नाचे गावे वाला में, मिठाई खाये खियावे वाला में जे जल्लाद के काम कर सको. सरकार के जरुरत बा. बहुतेरे सजायाफ्ता मुजरिम जल्लाद का इन्तजार में जलालत के जिनिगी जी रहल बाड़े. शुरुआत ओहिजे से कर देखावे लोग.\nकोर्ट के फैसला पर एह तरह के नौटंकी देखाके थोड़ देर खातिर कवनो चैनल पर भलहीं चलि आई लोग ओकरा से देश के न्याय प्रक्रिया के कवनो सम्मान नइखे बढ़त. एह तरह के ड्रामे बाजी के जतना निन्दा कइल जाव कम होखी.


विशाखापट्टनम में सीमा सिंह के जलवा – Anjoria\nभोजपुरी के डांसिग डॉल सीमा सिहं के जलवा पिछला दिने विशाखापट्टनम में देखे के मिलल जब ऊ “निरहुआ मेल” खातिर एगो धाँसु आयटम नम्बर के शूटिंग करवली. एह डाँस के चरचा पूरा विशाखापट्टनम में चलल जहाँ लोग भोजपुरी ना जाने, ना बोले. बाकिर सीमा सिंह के आयटम नम्बर देखे खातिर निकहा भीड़ जुट गइल रहे ओहिजा.\nएह डाँस खातिर यामन में एगो मजगर सेट सजावल गइल रहे जहवां रंग बिरंगा लाइट अउर बहुते तामझाम रहे. सैकड़न महिला आ पुरुष नर्तकन का बीच सीमा के डांस के लटका झटका जेही देखल वाहवाह कर उठल. बतावत चलीं कि एहसे कुछ दिन पहिलही सीमा सिंह आपन सौंवा आयटम\nनम्बर शूट करवले रही. एतना कम समय में एतना आयटम नंबर करे के रिकार्ड त सीमा सिंह का लगे रहबे करुवे अब विशाखापट्टनम में आयटम नंबर करे के रिकार्डो जुट गइल.


सलमान खान के राह धइलन सुदीप पाण्डे – Anjoria\nमार्च 27, 2010 कुर्बान, भोजपुरी फिल्म, सुदीप पाण्डे\nभोजपुरी सिनेमा के एक्शन स्टार कहाये वाला अभिनेता सुदीप पाण्डे अब सलमान खान का नक्शे कदम पर चलल शुरु कर दिहले बाड़न. अपना मसल्स आ बॉडी देखावे वाला सुदीप पाण्डे अब फिल्म के कहानियो लिखल शुरु कर दिहले बाड़े. अपना प्रोडक्शन कंपनी रामजी फिल्म्स प्रा॰लि॰ का बैनर में बने जा रहल फिल्म कुर्बान के कहानी उहे लिखले बाड़न आ अभिनेतो उहे बाड़न. जइसे कि फिल्म वीर के कहानी सलमान के लिखल रहे आ हीरोओ उहे रहलें.\nहैदराबाद में बनावल गइल एह फिल्म के निशी चौबे आ सुदीप पाण्डे मिल के बना रहल बाड़े आ निर्देशन फनी राज के हऽ. कलाकारन में सुदीप पाण्डे का साथ सुहासिनी, सुमन, तेजस्वी, अन्नू आ गीतांजलि के नाम खास बा.\nसबे केहू इन्तजार कर रहल बा कि सुदीप के लिखल कहानी पर बनल ई फिल्म का कमाल करत बिया.


(सोमार, 10 अक्टूबर)\nआजु सोमार का भोर में मुंबई के लीलावती अस्पताल में भरती मशहूर गजल गायक जगजीत सिंह के निधन हो गइल. कुछ दिन पहिले उनुका के दिमाग के नस फट गइला का चलते अस्पताल में भरती करावल गइल रहे. सनहीं रहे. ऊ इकहत्तर साल के रहले.\nसोमार का भोर में सीबीआई 2जी स्पेक्ट्रम आवंटन घोटाला में डीएमके नेता केंद्रीय दूरसंचार मंत्री रहल दयानिधि मारन के दिल्ली अउर चेन्नई आवास आ कार्यालयन पर छापा मरलसि. अतवार का दिने उनुका पर केस दर्ज कइल गइल रहे.\n(अतवार,9अक्टूबर)\nतमिलनाडु मुख्यमंत्री जयललिता अतवार का दिने बतवली कि उनुका शासन में अइला का बाद से अबही ले जमीन पर कब्जा के 17000 शिकायत मिलल बा आ उनुकर सरकार एहसे 624 करोड़ रुपिया के जमीन कब्जा से खाली करा के असली मालिक के लवटा दिहलसि. एह सिलसिला में 700 आरोपियन के गिरफ्तारो कइल गइल बा.\nदिल्ली के निजी स्कूलन में फीस बढ़वला का खिलाफ काल्हु रैली निकलल आ लोग राजघाट पर प्रदर्शन कइल. स्कूल संचालकन पर मनमानी करे के आरोप लगावत लोग सरकार से सरकारी स्कूलन में सुविधा बढ़ावे के माँग कइल जेहसे निजी स्कूलन के मनमानी कम हो सके.\nपश्चिमी दिल्ली के दीनदयाल उपाध्याय अस्पताल में अपना पीठदर्द के इलाज करावत एगो 60 साल के मरीज अतवार का दिने अस्पताल के पांचवीं मंजिल से कूदके जान दे दिहलसि.\nकसाब की याचिका पर सर्वोच्च न्यायालय में सोमार का दिने सुनवाई होई.\nहिसार उपचुनाव के लोकपाल मुद्दा पर जनमत संग्रह का तरह ले रहल बिया टीम अन्ना आ पूरा जोर लगा दिहले बिया कि ओहिजा से कांग्रेस के करारा हार मिले.\nराष्ट्रीय स्वयंसेवक संघ के सरसंघचालक मोहन राव भागवत काल्हु गोरखपुर में कहले कि देश में भठियरपन का खिलाफ होखे वाला हर आंदोलन में स्वयंसेवक शामिल होखल करीहें. कहलन कि दुनिया भर में हिन्दुत्व का बारे में भ्रम फइलावल जा रहल बा जवन ठीक नइखे. कहलन कि हिन्दुत्व के कवनो पूजा पद्धति भा उपासना से ना जोड़े के चाहीं. हिन्दुत्व उहे ह जवना से सृष्टि, मनुष्य आ समूह के हित होखे.\nतेलंगाना मुद्दा पर चलत जन हड़ताल 27वों दिन जारी रहल आ 16 गो आंदोलन नेता लोग गिरफ्तार कइल गइले.\nआरएसएस भारतीय जनता पार्टी के नसीहत देत कहले बा कि खेमेबाजी कवनो पार्टी संगठन के कमजोर कर देले. अगर नेता अपना स्वार्थ खातिर एक दोसरा के टाँग खींचे में लागल रहीहें त दल अपना अस्तित्व के कारण से न्याय ना कर पाई.\nदिल्ली में अतवार का दिने चीनी दूतावास का बहरी धरना देत तिब्बती समुदाय के 13 गो छात्रन के पुलिस गिरफ्तार कर लिहलसि. ई छात्र तिब्बत पर चीन के अवैध कब्जा के विरोध करत रहले. बाद में सभके रिहा कर दिहल गइल.\nदिल्ली के एगो अदालत काल्हु कहलसि कि दहेज प्रताड़ना कानून के दुरुपयोग होत बा आ एकरा के अवैध वसूली खातिर इस्तेमाल कइल जात बा.\nटीम अन्ना के दबाव में आइल सरकार एह बाति के मान लिहलसि कि टीम अन्ना आ सरकारी पक्ष के जवन बईठका लोकपाल विधेयक के मसौदा बनावे खातिर होत रहे ओकर आडियो रिकार्डिग सार्वजनिक कर दिहल जाई.\nमध्य प्रदेश के इंदौर में दशहरा के दिने निशानेबाजी प्रतियोगिता का दौरान गोली लगला से एगो भाजपा नेता के मौत का मामिला में एगो प्रतिभागी मेघकुमार जैन के गिरफ्तार कर लिहल गइल बा.\nदिग्गी कहले बाड़न कि अन्ना के लालच दिहल गइल बा कि विपक्ष उनुका के अगिला साल होखे वाला राष्ट्रपति चुनाव में उम्मीदवार बनाई आ एही चलते अन्ना भाजपा के समर्थन करत बाड़े.\nहिसार लोकसभा उपचुनाव में विरोध से रोके खातिर अन्ना के मनावे में लागल बिया कांग्रेस.\nभारतीय जनता पार्टी अप्रैल में भइल जम्मू कश्मीर विधान परिषद चुनाव में पार्टी लाइन से फरका मतदान करे वाला अपना छह गो विधायकन के निकाल दिहलसि.\nपार्टियन के आंतरिक चुनावन पर निर्वाचन आयोग के नजर राखे के सुझाव देश के मुख्य निर्वाचन आयुक्त रहल जे.एम. लिंगदोह दिहले बाड़न.\nपाकिस्तान के बलूचिस्तान प्रांत में अतवार का दिने नाटो सेना के तेल चहुँपावे अफगानिस्तान जात दू गो टैंकरन में आग लगा दिहल गइल.\nसीरिया चेतवले बा कि अगर कवनो देश हाल में गठित सीरियाई राष्ट्रीय परिषद के मान्यता देत बा त सीरिया ओह देश का खिलाफ सख्त कदम उठाई.\nपोलैंड में अतवार का दिने संसद के निचला सदन सेजम के 460 प्रतिनिधियन आ ऊपरी सदन के 100 सीनेटरन के चुने खातिर वोट डालल गइल.\nबांग्लादेश अउर भारतीय सेना संयुक्त सैन्याभ्यास शुरू कर दिहलसि.\nसऊदी अरब में एगो हत्या के दोषी 8 गो बांग्लादेशियन के सभका सामने सिर कलम कर दिहल गइल.\nपश्चिम बंगाल सरकार के एह रुख पर, कि औद्योगिक परियोजना खातिर जमीन अधिग्रहण करे में ओकर कवनो भूमिका नइखे, एसोचैम के कहना बा कि एहसे राज्य में औद्योगिक निवेश ठीक से ना हो पाई.\nरूस के सबले बड़का व्यापारिक सहयोगी बन गइल बा चीन. जनवरी से अगस्त का बीच दुनु देश में 50.8 अरब डॉलर के आयात निर्यात भइल.\nनो इंट्री में गाड़ी घुसवला का चलते काल्हु बालीवुड अभिनेता आमिर खान के जुर्माना भरे के पड़ल.\nकन्नड़ अभिनेता दर्शन आ उनुकर मेहरारू विजयलक्ष्मी अपना घरेलू झगड़न खातिर कर्नाटक के लोग से अतवार का दिने सार्वजनिक माफी मांगल लोग. एह झगड़ा का चलते दर्शन के जेलो जाये के पड़ल.\nबॉलीवुड के दिग्गज अभिनेता अनुपम खेर के कहना बा कि भारतीय संस्कृति अउर भारतीय सिनेमा जगत के चुम्बकीय प्रभाव से पश्चिमी देश लगातार एह बड़हन बाजार का ओर खिंचात रहीहें.\nचैम्पियंस लीग टूर्नामेंट में सबले बेसी रन बनावे वाला आस्ट्रेलिया के न्यू साउथ वेल्स टीम के सलामी बल्लेबाज डेविड वार्नर के गोल्डन बल्ला से नवाजल गइल. हालांकि ऊ एह मौका पर मौजूद ना रहले.\nचैम्पियंस लीग फाइनल मैच में मुम्बई इंडियंस रॉयल चैलेंजर्स बैंगलोर के 31 रन से हराके टूर्नामेंट के खिताब अपना नामे कर लिहलसि.\nरग्बी विश्व कप में दक्षिण अफ्रीका के हराके आस्ट्रेलिया सेमीफाइनल में चहुँपल.\nदक्षिण एशियाई बीच (समुद्र तट) खेल के घुड़सवारी स्पर्धा में भारत के स्वर्ण पदक मिलल.\nजापान ओपन में एंडी मरे बने चैम्पियन बन गइले जब ऊ राफेल नाडाल के हरा दिहले.\nतैराकी विश्व कप में दक्षिण अफ्रीका के चाड ले क्लोस छह गो स्वर्ण पदक जीतके रातों रात स्टार बन गइल बाड़े.


रिंकू के चाहीं जेनिफर लोपेज जइसन बोल्ड किरदार – Anjoria\nआदमी कब का चाह ली केहू ना जाने. अइसने एगो तमन्ना रिंकू घोष पाल लिहले बाड़ी. “एक वरदान” में ऊ बाड़ी त मेहमान कलाकार का तरह बाकिर उनकर किरदार “मुकद्दर के सिकन्दर” वाली रेखा जइसन बा. रिंकू के चुनौती वाली भूमिका हमेशा से पसन्द रहल बा आ निर्माता निर्देशको लोग जब कवनो चुनौतीवाली किरदार देखेलें त पहिले रिंकू के खोजेलें. “एक वरदान” का शूटिंग का सेट पर एगो पत्रकार रिंकू से पूछ दिहलें, रिंकू जी पने त हर तरह के किरदार कर चुकल बानी आ अब मुकद्दर वाली रेखो के रोल करे जा रहल बानी. अन कइसन रोल कइल चाहत बानी ? रिंकू तपाक से जवाब दिहली कि ऊ चहीहें कि उनका जेनिफर लोपेज जइसन बोल्ड किरदार करे के मिल जाव. “सदमा” में श्रीदेवी जइसन किरदारो कइल उनका पसन्द बा. कहे के त कह दिहली बाकिर अब सोचत बाड़ी कि का जाने साचहूं कहियो कवनो निर्माता जेनिफर लोपेज जइसन बोल्ड किरदार ले के आ जाई तब ? वइसे जल्दिये रिलीज होखे जा रहल फिल्म “आखिरी रास्ता” में रिंकू घोष के भूमिका मजगर बोल्ड बा. ओकरो के देखे लायक रही.


सोनाली के दिवाना सुशील सिंह – Anjoria\nजून 19, 2010 सुशील सिंह\nभोजपुरी के हिट फिल्म प्रतिज्ञा आ रंग ली चुनरिया तोहरे नाम की से चरचा में आइल अदकारा सोनाली जोशी खातिर अब दिवानगी के दौर शुरु हो गइल बा. उनका खूबसूरती आ मासूमियत देख के सिर्फ पइसा, पावर, आ गोली बंदूक के भाषा समुझे वाला अभिनेता सुशील सिंह प्यार के भाषा सीख डलले. जी हँ, सुशील सिंह अब अदाकारा सोनाली जोशी के दिवाना बन गइल बाड़न.\nसुशील सिंह के एह दिवानगी के नजारा देखे के मिली दर्शना आर्ट्स के भोजपुरी फिल्म जाबांज जिगरवाला में. एह फिल्म में भाई, मतलब डॉन के, भुमिका करे वाला सुशील सिंह सोनाली जोशी के दिवाना बन जात बाड़े आ उनका चारो ओर बस सोनालिये लउकत बा. ओकरा खातिर ऊ कवनो हद तक जाये के तइयार हो जात बाड़े बाकिर सोनाली के असल प्रेमी नायक विराज उनका मतलब के पूरा नइखे होखे देत.\nदीपक अधिकारी आ लीलाधर नुपानी के बनावल एह फिल्म के निर्देशन निर्मल केसरी कइले बाड़न.\nपवन सिंह आ मोनालिसा के जोड़ी


चलीं, फगुआ गावल जाव – Anjoria\nचलीं, फगुआ गावल जाव\nDr. RamRaksha Mishra Vimal\nफगुआ कहीं, होरी कहीं भा होली कहीं, ई हटे एकही. ई बसंतोत्सव हउवे. बसंत जब चढ़ जाला त उतरेला कहाँ ? एहीसे त होली के रंगोत्सव के रूप में मनावल जाला. प्रकृतियो हमनी के साथ देले. नु ठंढा नु गर्मी, का मनभावन मौसम होला ! रंगन के महफिल में शिष्टता आउर सौहार्द्र के सुगंध होला आ पारंपरिक मर्यादा में उत्साह के विकास होला. ई ऊ पर्व हऽ जवना में अवस्था बोध व्यक्ति आ समाज- दूनो का संदर्भ में क्रियाहीन हो जाला आ व्यक्ति में ओकरा ऊर्जा का हिसाब से उछाह लउकेला. एही से त कहल गइल बा- ‘फागुन में बुढ़वो देवर लागे.’\nहोली में शृंगार के पराकाष्ठा भी लउकेला, खासकरके कबीरा आ जोगीरा के रूप में बाकिर तबहुँओ ओकरा कथन भंगिमा भा गायन शैली में उत्तेजना खातिर कवनो जगह ना होखे आ नाहीं काम(SEX) के विकृत रूप के सम्माने मिलेला. लोक साहित्य आ संगीत में अपना एह सीमा में रति भाव ओइसहीं स्वीकार कइल गइल बा जइसे बियाह ओगैरह मांगलिक अवसरन पर मेहरारू लोगन के गाली के गवाई.\nहोलिका दहन, अबटन आ झीली\nफगुआ से एक दिन पहिले होलिका जरावल जाले जवना के ‘सम्मत जरावल’ कहल जाला.जब लोग अपना मोहल्ला से होलिका दहन खातिर डंटा में होलरि बान्हि के निकलेलन त जयकारा का मुद्रा में होलरि!होलरि! कहत चलेलन. ई आवाज सुनते लोग अपना-अपना घर से तेयार होके तुरत निकल जालन. होलिका दहन का दिने घर का हर सदस्य के हरदी आ तेलहन का लेप माने अबटन से पूरा शरीर के मालिश होला आ जवन मइल छूटेले, ओकरा के ‘झीली’ कहल जाला . ऊ झिलियो होलिका दहन में जरा दिहल जाले. त्वचा का सतह पर के साधारन रोगन के अतना कम समय में व्यक्ति स्तर से लेके सामाजिक स्तर तक पर मिटा देबे के एह से नीमन जोजना का केहू बना सकता ? एकरा के शारीरिक स्वास्थ्य का विज्ञान का नजरिया से भी देखल जा सकता.\nरंग-अबीर आ गुलाल का सङे होली के हुड़दंग\n‘रंग बरसे भींजे चुनरवाली’ जइसन होरी गीतन का पाछा जवन विज्ञान बा ओकरा के मन से जोड़के देखल जा सकता . ‘मन के हारे हार है, मन के जीते जीत.’ मतलब कवनो जीत में मन के भूमिका जबर्दश्त बा. जीवन में जब रंगन के समावेश होखे तबे ओकर मजा बा, नाहीं त जिनिगी गदहा के लादी हो जाई. रंग प्रेरणा के काम करेला, रंग उत्साह भरेला, रंग उद्दीपन त होइबे करेला, कबो-कबो अपना जबर्दश्त आकर्षण का कारन आलंबन भी बनि जाला. जिनिगी से रंग निकलि जाई त जिनिगी बेरंग हो जाई. बदरंग त खराब होइबे करेला बाकिर बेरंग ओकरो ले आले हो जाला, बेमाने के जिनिगी. अपना हित-अनहित के सोचिके जो रंग खेलल जाई त रंगोत्सव सुख आ आनंद के बरखा करी- एह में कवनो संदेह नइखे. होली के हुड़दंग माने जहाँ गारी आ गीत के अनुपात बराबर होखे. ई सबेरे से शुरु होई त दुपहरिया तक चलत रही रसदार रंग का साथ. फेरु नहा-धो के साँझि खा अबीर-गुलाल लगावे के काम शुरु होई. पहिले देवी देवता के चढ़ावल जाला आ फेरु बड़-बुजुर्ग का चरन पर आ समउरिया आदि के रूप रंग का साथे खेलवाड़ शुरू हो जाला. एह दिन घर-घर में विशेष पकवान बनेला – पुआ, पूड़ी, गोझिया आदि.\nहोली का अवसर पर जवन गीत गवाला ओकरे के ‘फगुआ’ कहल जाला. एकर शुरुआत माघ बसंत पंचमी से मानल जाला. ओही दिन ताल ठोकाला आ तब से भर फागुन गवात रहेला. एकर चरम उत्कर्ष फागुन के पुरनवासी आ चइत के अन्हरिया परिवा के लउकेला. चाहे लइका होखे भा जवान भा बूढ़, होली में सभ मस्तिए में लउकेला.\nहोली गायन के शुरुआत भगवान शंकर भा कृष्ण के रस, रंग आ संगीत में डूबल भजन से होखेले. ईहे हमनी के परंपरा ह आ एही चलन में हमनी के मस्ती परवान चढ़े लागेले. चौपाल सजे लागेला, डंफ आउर ढोल के थाप के सङही झाल आ झाँझ के झनकार बाताबरन के एगो खास किस्म के मोहक रूप देबे लागेले.\nबाकिर, आजु मौसम बदल गइल बा. चौपालन पर से सामूहिक गायन के अधिकार टूटे लागल बा. म्यूजिक कंपनी आ नया-नया आडियो-वीडियो माध्यम होली के एह सांस्कृतिक रंग में सेंध लगा देले बाड़न स. खुलापन के नाम पर एगो कल्पित कुरूप शृंगार हाबी होखे लागल बाद्य मजबूरी के आलम ई बा कि शिष्ट आ सभ्य लोगन के आपन कानो बंद करेके परेला. ऊ लोग अइसन आयोजनन से दूर हो रहल बाड़न बाकिर नया पीढ़ी के त मजा आ रहल बा आउर बिना कवनो परिनाम के चिंता कइले ओकर कदम थिरकत लउकता.\nसाँच पूछीं त ई हमनी के संस्कृति खातिर एगो त्रासद घड़ी बा. एहमें फगुआ के चेहरा दिन प दिन बदरंग होखत जाता. वर्तमान लोकगायन के कहीं से नु बड़ाई कइल जा सकता नु समर्थन. आपन बजार चमकावे खातिर अधिकतर गायक बाजारू हो गइल बाड़े आ उनुका खातिर कवनो पारंपरिक भा मानवीय मूल्य माने नइखे राखत. अब समय आ गइल बा कि भोजपुरी गायक, गीतकार आ म्यूजिक कंपनी- सभके एहू पहलू पर गंभीर होखेके परी आउर संस्कृतियो के भविष्य के कुछ चिंता करहीं के परी काहेंकि एही संस्कृति से इहाँ सभ के रोजी-रोटी चलेले.\nसंसार के समस्त संस्कृतियन नियन भोजपुरी अंचल के संस्कृति के ईहो थाती वैश्वीकरण के भेंट चढ़ि रहल बिया. पता ना घालमेल के फैशन हमनी के कतना फायदा पहुँचाई, बाकिर अतना बिश्वास जरूर बा कि भोजपुरिहा एह त्रासद घरी में भी आपन रक्षा करे में केहूँ के मुँह ना जोहिहें आ ना मुँह के खइहें.\nPrevious Post: रहे एगो आस रे…\nNext Post: भोजपुरी हीरो पवन सिंह के मेहरारू फाँसी लगा लिहली


देश दुनिया के खबर भोजपुरी में (अतवार, 15 फरवरी 2015) – टटका खबर\nFeb 15, 2015 News in Bhojpuri, टटका खबर\n(शनिचर, 14 फरवरी के खबर)\nDownload Music – Free Audio – TatkaKhabar-14-Feb-15 टट…\nछायाकार स्व॰ कृष्ण मुरारी किशन के सरधांजलि देत मुख्यमंत्री जीतन राम माँझी\nबिहार सरकार धारी धरही समेत दुसाध जाति के महादलितन में शामिल कर लेबे के फैसला कइले बिया. इहो तय भइल बा कि अनुसूचित जातियन वाला टोला में विकास मित्र पर अनुसूचितने के बहाल कइल जाई. बीस बरीस से अधिका के अनुभव राखेवाला पत्रकारन के पेंशनो देबे के फैसला कइल गइल बा. दोसरा तरफ जदयू एह तरह के लोकलुभावन फैसला करे से माँझी सरकार के रोके के मांग राज्यपाल से कइले बावे.\nदिल्ली के मुख्यमंत्री का रूप में अरविन्द केजरीवाल आ उनुका संगे छह गो अउर मंत्रियन के पद के किरिया धरावल गइल. बाद में विभाग के बँटवारा करत केजरीवाल अपना लगे कवनो मंत्रालय नइखन रखले. बिना विभाग के ई पहिला मुख्यमंत्री बन गइलन. एह तरह केजरीवाल पूरा खाली रहीहन आपन राजनीतिक नौटंकी करे खातिर आ बाकी लोग सरकार चलावत रही.\nबिहार विधानसभा के बजट सत्र का पहिला दिने विधानसभा अध्‍यक्ष उदय नारायण चौधरी के खिलाफ अविश्‍वास प्रस्‍ताव पर विचार कइल जाई. एगो निर्दली विधायक पवन कुमार जायसवाल अध्यक्ष पर पक्षपात के आरोप लगावत उनुका के हटावे के नोटिस दिहले बाड़न. एही बीच मुख्यमंत्री गया के सांसद रहल राजेश कुमार के हत्या के मामिला सीबीआई के सॅउप दिहलन जवना में हत्या के साजिश में शामिल रहे के आरोप उदय नारायण चौधरी पर बा.\nमहाराष्ट्र के दौरा पर आइल प्रधानमंत्री नरेंद्र मोदी शनिचर का दिने राकांपा के शरद पवार संगे मंच साझा कइलन. एक तरह से शिवसेना खातिर एगो इशारा बा. एह घरी शिवसेना भाजपा संगे सरकार में बिया बाकिर मोदी पर हमला करे के कवनो मौका बाँव नइखे जाए देत. एह सभा में खेती के बढ़ावा दिहला ला शरद पवार के बहुते बड़ाई करत पीएम मोदी कहलन कि खेती के नया जमाना वाला बनावे के आ एकरा के खूबे बढ़ावा देबे के जरूरत बा. कहलन कि पटवन खातिर पानी बटोर राखे के बेंवत बढ़ावल जाई आ एह काम ला मनरेगा के सहायता लिहल जाई.\nशनिचर का दिने भारत के नौसेना अपना ब्रह्मोस मिसाइल के सफल परीक्षण कइलसि. 290 किलोमीटर दूर ले मार करे वाला ई मिसाइल एही तरह के अमेरिकी टॉमहॉक मिसाइल से तीन गुना बेसी तेज बा. ब्रह्ममोस के पनडुब्बी, पोत, एयरक्राफ्ट भा जमीन पर से कतहीं से छोड़ल जा सकेला.\nयूपी के मुख्यमंत्री अखिलेश यादव के विदेश यात्रा पर एक करोड़ छह लाख रुपिया के खरचा का बारे में पूरा जानकारी देबे के माँग कइले बाड़े विरोधी दल. भाजपा के बोलतुआ विजय बहादुर पाठक के कहना बा कि जनता के जाने के अधिकार बा कि सरकार ओकर धन कइसे खरच करत बिया.\nबिहार भाजपा के विधायक दल के बइठक 18 फरवरी का दिने होखी आ ओह बइठक में माँझी सरकार के समर्थन करे भा ना करे का बारे में राय बनावल जाई.\nविधानसभा अध्यक्ष उदय नारायण चौधरी सोमार का दिने सगरी राजनीतिक गोल के बइठक बोलवले बाड़न जवना में जदयू के विपक्षी गोल माने का बारे में रायविचार कइल जाई. भाजपा एह तरह के फैसला का विरोध में बिया.\nबिहार में होखे जात संयुक्त प्रतियोगिता परीक्षा में शामिल होखे वाला लोग अपना साथे तीन गो किताब ले के इम्तिहान में बइठ सकीहें बाकिर केहू किताब के अदला बदली दोसरा से ना कर पाई. किताब कवनो बोर्ड के टेक्स्ट बुक होखे के चाहीं. बाकिर कवनो तरह के नोट भा फोटोकापी ले जाए के इजाजत ना दिहल जाई.\nगुजरात में बनासकांठा जिला में साल 2002 में भइल दंगा दौरान देवदर तालुका के सेशान गाँव के मामिला में सत्तर गो आरोपियन के सुबूत का कमी का चलते अदालत रिहा कर दिहलसि. एह गांव में 14 लोग के हत्या क दिहल गइल रहुवे.\nबैंक से धोखाधड़ी करे का मामिला में डेक्‍क्‍न क्रोनिकल अखबार के प्रबंध निदेशक टी वैंकटरामी रेडडी आ उनुका भाई के सीबीआई टीम शनिचर का दिने गिरफ्तार कर लिहलसि.\nममता बनर्जी के पार्टी तृणमूल कांग्रेस एगो फेरबदल करत केन्द्र में रेल मंत्री रह चुकल दिनेश त्रिवेदी के उपाध्यक्ष बना दिहलसि. बतावल जात बा कि ई कोशिश मुकुल राय के पाँख कतरे खातिर भइल बा. हालांकि कुछ दिन पहिले दिनेशो त्रिवेदी के पाला बदले के कयास लगावल जात रहु्वे.\nआई सी सी क्रिकेट विश्‍व कप के पहिला दिन भइल मैचन में न्‍यूजीलैंड आ ऑस्‍ट्रेलिया आपन आपन मैच जीत लिहले. पिछला बेर उपविजेता रहल श्रीलंका के टीम न्यूजीलैंड से आ इंगलैंड के टीम आस्ट्रेलिया से हार गइल. अतवार का दिने भारत पाकिस्तान के मुकाबला होखे वाला बा.\nश्रीलंका के राष्‍ट्रपति मैत्रीपाला सिरिसेना भारत के चार दिन के दौरा पर अतवार का दिने भारत चहुँपिहे. चुनाव जीतला का बाद उनकर ई पहिला विदेश यात्रा होखी.\nसारण जिला के राजेन्द्र महाविद्यालय में भइल नियोजन मेला में करीब डेढ़ हजार नवहियन के रोजगार मिलल बा.\nसिवान जिला के भगवानपुर हाट थाना के हिलसर गांव का लगे मोटर साईकिल पर आइल तीन गो बदमाश दू गो पंचायत सचिवन से चौवन हजार रूपिया लूट लिहले.


बतकुच्चन  – ७८ – Anjoria\nSep 26, 2012 बतकुच्चन\nठाँवे-ठाँवे ठठ के ठठ लोग दोसरा के ठोकत-ठेठावत ठाँय-ठाँय करत ठाँव नइखे लेबे देत. संजोग बा दुर्योग से ओहू ठठ के नेता ठए धातु के हउवन स. अब ठए से ठठेरो होला, ठए से ठाकरे आ ठाकुरो होला. ठाकुर के कवनो खास जात ना होखे. बाभनो ठाकुर होला, क्षत्रिओ आ हज्जामो. कहे खातिर कहेला लोग कि नाम से पहिले ठाकुर ह त क्षत्रिय भा ब्राह्मन, नाम क बाद ठाकुर बा त भूमिहार भा हज्जाम. अब ई बात कतना साँच ह कतना झूठ हमरा नइखे मालूम. हमरा त आजु बस ठए से ठेठाए के बा. सामने वाला ठठाए लागे भा ठठाए. ठठाइल माने जोर से हँसल होला आ ठठावल माने दोसरा के पीटल-ठेठावल. एहीला हम दू बेर ठठाए के बात कहनी ह. अब रउरा ठठाए का जगहा ठठावल महसूस करीं त हमार कवन दोस? आदमी भा कवनो चीझु के समूह के ठठ कहल जाला. शान से रहला के ठाठ कहल जाला बाकिर बाँस-फूस से बनल देवालो के ठाठे कहल जाला. ठाँ, ठाँई, ठाँव के मतलब होला जगह. ठोकल-ठेठावल के मतलब साफे बा. जब केहू पर ठोकर मारल जाव त ओकरे के ठोकल कहल जाला. काँटी ठोकल जाला बाकिर बरतन के ठेठावल जाला. एह ठेठावे में ओकरा के एगो मनचाहा रूप देबे के कोशिश होला. एही से बनल बरतन बनावे वाला के ठठेरा कहल. जे ठोक-पीट के बरतन के सही रूप देला. आ आदमीओ के ठोके वाला इहे चाहेला कि ओकरा के अपना हिसाब से बना देव. इहे सोच के बापो महतारी अपना बचवन के ठोके-ठेठावेले. बाकिर दिक्कत तब होला जब एह ला ठाँव-कुठाँव ना देखे लोग. बिना ठठकल लोग ठनका जस गिरे लागेला. आसमान से गिरे वाला बिजली के ठनका कहल जाला. बाकिर जब आदमी कुछ सोच के ठनक जाव त ओह ठनकल के सावधान होखल कहल जाला. अइसहीं जब कुछ अनचाहा-अनायास हो जाव त आदमी ठिठक जाला, आ तब एकरा के ठठकल कहल जाला. खाली बरतन में जब कुछ डाल के आवाज निकालल जाव त कहल जाला कि ठनठनात बा. आ शायद एही चलते ठन-ठन गोपाल बनल, जे खाली-हाथ खाली-जेब होखे. अब देखीं कि आजु अतने कम जगहा में कतना कुछ ठाँस-ठूस दिहनी. ठाँसल-ठूँसल तब कहल जाला कि जब कम जगहा में बेसी कुछ घुसावल-अँटावल जाला. एही ठाँसल-ठूँसल का चलते नगर महानगर बन जाले सँ आ महानगरन में मुंबई के कवनो जबाब ना ह. मुंबई सही मामिला में मायानगरी हवे. अब ई माया धन के होखे भा पहचान के, सिनेमा के भा रोजगार के. एही माया से खिंचाइल लोग बिहारे-यूपी ना पूरा देश से महानगरन के रुख करेलें आ ई तब से चलत बा जबसे आदमी होश सम्हरले बा. आ आदमिए काहे, जीव-जनावर सगरी ओह दिसाईं रुख कर लेलें जहाँ कुछ भेंटाए के आस होखे. भेंटाइल जरूरी ना होला, आस जरूरी होला. केहु जा के ओहिजे रच बस गइल त दू-चार पुस्त का बाद ओहिजे के हो गइल. आ तब ओकरो बाद में आवे वाला मनई बाहरी बुझाए लागेला. ठीक ओही तरह जइसे रेल का डिब्बा में पहिले घुसल आदमी बाद में घुसे वाला के समुझावेला-धिरावेला कि पहिलहीं से साँसत में जान पड़ल बा तू कहाँ ठूकल आवत बाड़? मुंबईओ वइसने रेल के डब्बा ह. जहाँ “बाप के नाम साग पात बेटा के नाम परोरा” वाला बा. तीन पुस्त पहिले अइनी त हम मुंबईकर हो गइनी तूं काहे आवऽतार?


चइता पर युवा व्यास सुबोध वर्मा से भेंट वारता: जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome चइता जनकदेव जनक भेंट-वार्ता विविध चइता पर युवा व्यास सुबोध वर्मा से भेंट वारता: जनकदेव जनक\nचइता पर युवा व्यास सुबोध वर्मा से भेंट वारता: जनकदेव जनक\n'कंठे सुरवा होख ना सहइया हो रामा, कंठे सुरवा......'\nयुवा व्यास सुबोध वर्मा भोजपुर जिला के बागा गांव, थाना अंजीबाबाद के निवासी बानी. झारखंड राज्य धनबाद जिला के लोदना क्षेत्र के साउथ तिसरा परियोजना में बीसीसीएल कर्मी बानी. बचपने से गीत गवनई के सौकिन रहे. अबहीं चइता गायन के उत्थान आ प्रगति में इहां के जोगदान अबेवसायिक रहल बा. चइता गायन के अलग अलग रसों के बारे में उहां से बतकही के कुछ अंश रउरा सभे के सामने प्रस्तुत बा.\nजनकदेव जनक: हम जाने के चाहत बानी कि चइत मास में चेइता के का महातम बा?\nसुबोध वर्मा: श्रीराम जन्म के साथे चइता के लोक राग जुड़ल बा. चइता के दउरान बधाई से लेके झुमर तक गावल जाला. भर चइत माह चइती आ चइता गायन के बहार छइले रहेला. चैत के अरथ मधु होला. मधु ना गलेला ना सड़ेला. उ त अमरत्व के प्रतीक ह. जवन बसंती चइत मास में प्रकृति से उत्पन्न होला. पलास के लालटेस फूल, आम के अमराइयन में मधुआइल मोजर, होत भिनुसारे महुआ गाछ से चुअत टप टप महुआ के फूल. ई सब रसदारे होला. जवन उल्लास आ उमंग के प्रतीक ह. एही मास में चइती नवरात, चइती छठ, राम नवमी आ सरहुल पर्व मनावल जाला.\nजनकदेव जनक: रउरा गांवे चइता कब शुरू भइल रहे?\nसुबोध वर्मा: आरा (भोजपुर) जिला के बागा गांव में चइता गवनई सन 1906 से शुरू भइल रहे. एकर शुरूआत गांव के पुरान मठिया पर स्वर्गीय बजरंग दास महंथ के देख रेख में दु गोला चइता से भइल रहे. ओकरा बाद से गांव के परंपरा बन गइल. अब त बिहार सरकार के देख रेख में चइता होत आवता. फगुआ के राते में चइता के सगुन हो जाला.जब चइता के लय आ ताल पर नचनियन के ठूंमका लागेला त लोग गेहूं के कटनी के थाकावट भूल जाला. रात में चइत के मातल पुरवा बेयार देह के लसलसा दिले. गीत के बोल पर दरशको मदहोश हो जाले. नागिन खानी बलखात नचनियान के आगे पीछे कमर बेना लेखा डोलावे लागेला लोग. काहे कि चइता में मधुरस होला त उ मीठ होखबे करी.\nजनकदेव जनक: रउरा गांव में चइता के परंपरा अब के निभावता?\nसुबोध वर्मा: देखी पहिले के अपेक्षा गीत गवनई पर लोग कम धियान देता. बाकिर तबो गांव के स्व. रामउमेश सिंह के दलान,शिवविनय सिंह के दलान, चंद्रिका सिंह के दलान आ देवी स्थान पर आजो लोक गायन के परंपरा जीवित बा. गौतम व्यास, अवधेश व्यास, टनटन ढोलकिया, मदन राम, दामोदर, विक्रमा सिंह, डंडी बाबा, सूर्यदेव राम आदि परंपरा के बचा के रखले बा लोग.\nजनकदेव जनक: अच्छा, ई बताई कि चइता गायन में कवन कवन साज बाज के जरूरत पडे़ला?\nसुबोध वर्मा: देखी, अलग अलग व्यास अपना रूचि आ साधन के अनुरूप साज बाज राखेलें, जेमें ढोलक, नाल, हरमुनिया, करताल, झाल, खिट, ताशा, घइला आदि प्रमुख बा.\nजनकदेव जनक: दु गोला चइता कइसे होला?\nसुबोध वर्मा: चइता करावे खातिर खेल के मैदान चाहे एगो शामियाना खड़ा करे लायक जमीन होखे के चाही. जहां दुनू गोल के एक एक व्यास के साथे 30-40 लोक कलाकार बइठ सकस आ असानी से अपना साजो समान के उपयोग कर सकस. ओह कलाकरान के पीछे गली बनल रहेला, जवना में पांच छह गो नचनिया नाच सको.\nजनकदेव जनक: एके लय आ ताल पर चइता गायन होला का? एह से त देखनिहारन के मन उबिया जात होई?\nसुबोध वर्मा: ना अइसन बात नइखे. गवनई के दउरान दुनू व्यास के बीच मधुर आ सरस हास्य व्यंग्य. होत रहेला, जवन देखनिहारन के मन बुताबिक होला. व्यंग के पुट गुदगुदावत मन के खुश कर देला. एकरा अलावा मनोरंजन में नचनियन पावटी भी कमाल ढाहे ला. कहल गइल बा कि भोजन में चटनी अचार होखे त खाये के मजा कुछ आउर होला. अइसहीं चइता में व्यंग के चासनी बहुते जरूरी बाटे.\nजनकदेव जनक: का चइता में विरहीन के दरद वेदना के बखान होला?\nसुबोध वर्मा: चइता त सबरंग आ सबरस के मिलल मधु के घइला ह. एगो विरहीन के मन के पेड़त दरद के बानगी देखी, ‘पिया परदेस देवर घर नाहीं, केकेड़ा से कहीं मनवा के बतिया हो रामा....., उठे ला चइत में दरदिया हो रामा, पोरे पोरे.....,’ वही जा दुसर गीत में नायिका अपना देवर के चुहलबाजी से रंज बिया. अपना पिया से शिकायत के लहजे में कहतिया,‘महुआ बिनन हम ना जाइब हो रामा, देवरू के संगवा....,’ गांव के गोरिया के पोर पोर में प्रकृति रंग उफान पर बा. श्रृंगार रस के एगों बानगी,‘ सोभेला इंगुरा टिकुलिया ए रामा, लिलरे पर...., लागल बा खेत में गेहूं के कटनिया, लागता घाम ए राम..., छाता लेले अइह....’ आदि गीतन पर दरशक का रोम रोम प्रफुल्लित होखेला.\nSantosh Kumar Patel 24 अप्रैल 2016 को 6:52 am\nबेजोड़ जानकारी। उम्दा साक्षात्कार। जनक जी आ वर्मा जी के आभार। राजीव भाई के साधुवाद।\nमैना: भोजपुरी साहित्य क उड़ान 24 अप्रैल 2016 को 7:12 pm\nधन्नैबाद संतोष भाई।\nUnknown 19 सितंबर 2019 को 9:30 pm\nराउर साक्षत्कार से चैता गायन से सम्बंधित अइसनो जानकारी मिलल जवना के अब तक ना जान पावल रहे लोग।बधाई।


संपादकीय: अंक - 79 (10 मई 2016) - मैना: भोजपुरी साहित्य क उड़ान (Maina Bhojpuri Magazine)\nHome राजीव उपाध्याय विविध संपादकीय संपादकीय: अंक - 79 (10 मई 2016)\nसंपादकीय: अंक - 79 (10 मई 2016)\nअश्लीलता कऽ चरचा कऽ बीच में\nआज-काल्ह चारों ओर; चाहे अखबार होखे भा सोशल मिडिया; भोजपुरी साहित्य, संगीत अउरी फिलिमन में ढूक आइल फूहरपन कऽ चरचा अउरी बिरोध हो रहल बा। जदि धियान से देखल जाओ तऽ ई चरचा अउरी बिरोध संगीत अउरी फिलिमन में आइल फूहरकम से ढेर बा। लेकिन इहो सही बा कि बिना साहित्य कऽ फिलिम अउरी लोकसंगीत संभव नईखे। एसे ई चरचा अउरी बिरोध घूमा-फिरा के साहित्य में आइल फूहरपन से जोड़ा गइल बा।\nकुछ लोग ए फूहरकम के खतम करे खाती अभियान भी चला रहल बा। ओ लोगन के ए बात के बधाई देबे के चाहीं कि ऊ सभ लोग आगे बढि के भोजपुरी में ढूकल गंदगी से लड़े के कोसिस कर रहल बाड़े। ई बहुत जरूरी बा काँहे कि घर के बाहर निकलते कान फोरे वाला फूहर अउरी घटिया गाना कान में तबले हिनहिनात रहेला जबले आदमी फेर से घर में ना समा जाओ। कुछ लोग तऽ अइसन फूहर गानन के दोसरा के घरो में जबरजस्ती ढकेल देलें।\nखैर। आज ए बिसय पर चरचा कइल जरूरी बा कि काँहे भोजपुरिया साहित्य, संगीत अउरी फिलिमन में एतना फूहरपन समा गइल बा अउरी ओकरा सङगे-सङगे भोजपुरिया समाज भी ओही रंग में रंगा गइल बा कि घर में माई-बहिन-बेटी बइठल रहेले अउरी लोग बिना कुछ सोचल बेसरमी के सङगे एक से एक फूहर गाना जोर-जोर से बजावत रहेला जइसे कि केवनो भजन बजा रहल बाड़े? घर होखे भा बाहर सभ जगह एगही हाल बा। कुछ पढल-लिखल मेहरारू ए बात के बिरोध करेली स लेकिन ई बिरोध बहुत कम लोगन के सुनाला अउरी ऊ सभ मेहरारू ए ओर धियान दिहल छोड़ि के अपनी दुनिया में भुला जाली सऽ भा चुपचाप मुड़ी नवा लेली सऽ। का एकरा खाती गाना लिखे वाला दोसी बा भा गाने गावे वाला? कि दोसी ई सभ फूहर गाना सुने वाला लोग बा?\nदोसी तऽ सभ बा। गाना लिखे वाला, गाना गावे वाला अउरी गाना सुने वाला लेकिन बड़हन दोसी गाने सुने वाला लोग बाड़ें। ई ऊ लोग बाड़े जेकरा एतनी बात के खियाल नइखे कि उनकर महतारी, बहिन, मेहरारू अउरी बेटी के ई सभ फूहरकम नीक नइखे लागत तबो ऊ शान से मुड़ी उठा के ई सभ फूहरकम फइला रहल बाड़े।\nआदिमी के सुभाव होला कि ऊ आपन दोस दोसरा पर फेंके के कोसिस करेला लेकिन ई कइला से आदिमी दोस से छुट ना जाला बलुक ओकर दोस अउरी बढि जाला। इहे ए बेरा भोजपुरिया समाज में हो रहल बा। लोग फूहर गाना लिखे अउरी गावे वाला लोगन के दोसिहा बना के आपन दोस छोड़ा रहल बाड़ें। एसे काम ना चली। जदि भोजपुरिया समाज ई चाहत बा कि ई फूहरकम खतम होखे तऽ ओकरा आगे बढि के फूहर गानन के सुनल बन करे के परी। अगर ई ना कऽ सकेला तऽ ओकरा फूहरकम के बिरोध करे के केवनो अधिकार नईखे। अउरी इहो जरूरी बा ऊ भोजपुरिया लोग जे फूहरकम के बिरोध में लड़ रहल बाड़े ऊ आपन बात भोजपुरिया समाज में ले के जाओ। खाली गाना-बजाना के बिरोध कइला से कुछ ना होई बलुक सगरी अभियान के दिसा बदल जाई।\nजदि हमनी के दुनिया के केवनो भाखा के देखीं जा तऽ ई साफ हो जाई कि हर भाखा में दू गो धारा बे जेवना में एगो साफ (श्लील) बे तऽ दोसरकी फूहर (अश्लील) बे। श्लील के मतलब ई ना होला कि देंह के बात होखेब ना करी अउरी अश्लील के मतलब इहो न इखे कि बिना देंहि बात सगरी श्लील होखेला। श्लील अउरी अश्लील एह बात से तय होला कि कइसे ओह बिषय के सोझा रखल गइल बा। जदि खाली देंहि के बात बा तऽ विद्यापति, निराला, बाणभट्ट अउरी कालिदास आदि देंहि के अनघा बरणन कइले बा लो बाकिर इनकर साहित्य अश्लील ना कहाला अउरी बहुते साहित्यकार बा लो जे देंहि के कहीं नाँव तक ले नइखे ले ले बाकिर उ अश्लील कहा लो अउरी बात सहीओ बा। साहित्य से देंहि अउरी संबन्ध के ना खतम कइल जा सकेला। ई ओकरा सिंगार कऽ हिस्सा हऽ बाकिर जरूर बा कि ई सिंगार कइल केङने बा?\nभोजपुरी लिखे-पढ़े वाला लोग हिन्दी में पढबे-लिखबे करे ला। हिन्दी में एगो उपन्यास बा नाँव हऽ ‘गुनाहों का देवता’। एके धर्मवीर भारती जी लिखले बानी। ई हिन्दी के कुछ सभसे मशहूर उपन्यासन में से एगो उपन्यास हऽ अउरी सायदे केवनो हिन्दी साहित्य परेमी होई जे एके ना पढले होई। लेकिन जब ई उपन्यास बाजार में आइल तऽ एकेरा के बहुते हिन्दी साहित्यकार लो अश्लील कहल लो अउरी खुब बिरोध कइल लो। बाकिर धीरे-धीरे सभ बिरोध खतम हो गइल अउरी धर्मवीर भारती हिन्दी के बड़हन लेखकन मे शुमार हो गइलें अउरी ‘गुनाहों के देवता’ से जुड़ल अश्लीलता के सगरी विमर्श खतम हो गइल। लेकिन कुछ किरांतिकारी लोग आगे बढि के एह उपन्यास के किरांतिकारी बनावे के परियास कइलें। ई ऊ लोग रहे जे फूहरकम के मीठकी गोली लोगन के खियावत रहे लेकिन किरांति के सितुही से अउरी आखिर में स्त्री विमर्श के नाँव से किरांति कऽ के मनलें जेवन किरांति जंघस्थल से वक्षस्थल के बीच के दूरी नापे व्यस्त हो गइल अउरी जब ई बुझाइल कि कहीं कुछ गबडाता तऽ स्त्री के सोझा मरद दुश्मन नियर खड़ा कऽ दिहलें। पर एतना जरूर क इले कि श्लील अउरी अश्लील के सगरी विमर्श खतम कऽ दिहलें। इहे कारन बा की आज श्लील अउरी अश्लील बात हिन्दी में ना होखेला। दोसरका कारन ई बा कि आजादी के पहिले अउरी बादो में हिन्दी में स्तरीय साहित्य खुब लिखाइल। निर्मल वर्मा, अज्ञेय अउरी मुक्तिबोध जइसन अनेकन लोग विर्मश के धारा बदलि दिहलें।\nएहीङने जदि रुसी साहित्य के बात कइल जाओ तऽ एगो रुसी उपन्यास बा ‘लोलिता’। ई उपन्यास जब आइल तऽ चारों ओर हहाकार मचि गइल। बहतु लोग ए उपन्यास के बिरोध कइले लेकिन कुछ किरांतिकारी लोग अउरी पढे वाला लोग विर्मश के नाँव पर एके मुख्यधारा के उपन्यास बना दिहलें। आज सायदे केवनो अइसन भाखा होई जेवना में ए उपन्यास के अनुबाद नइखे भइल। अइसन हजारन गो उदाहरन मिल जाई।\nएही तरे पंजाबी लोकगीत पर धियान दिहला से ई साफ-साफ लउकता कि गुरुदास मान से पहिले अश्लील गीतन के बोल बाला खुब रहे बाकिर एगो गुरूदास मान अउरी बाद में दलेर मेंहदी पुरा पंजाबी लोकगीत के दिशा बदलि दिहलें। अउरी आज पंजाबी लोकगीत के तूती बोल रहल बा। आजो पंजाबी में अश्लील लोकगीत गावल अउरी बजावल जाला बाकिर दुसरकी धारा एतना बरिआर हो गइल बा कि ओह ओर केहू के धियाने ना जाला। अउरी अइसन खाली पंजाबी के सङगे नइखे बलुक इहे हाल दुनिया के बाकी सगरी भाखन के बा।\nजदि भोजपुरी के लोकगीत के अतीत के बारे में बात कइल जाओ तऽ ई एकदम साफ-साफ एक से एक बड़ कलाकार भोजपुरी लोकगीतन के गावे चाहत रहलें। हिन्दी फिलिम के मुकेश, मन्ना डे, लता मंगेशकर, मोहम्मद रफी, महेंद्र कपूर, आशा भोसले अउरी किशोर कुमार जइसन गायक होखस भा पं छ्न्नूलाल मिश्र अउरी गिरजा देवी नियर शास्त्रीय संगीतकार सभकरा मन में भोजपुरी लोकगीत के ले के सम्मान के भाव रहे अउरी सभ केहू शान से भोजपुरी लोकगीतन के आवाज देले बा। मन्ना डे के ‘लाली-लाली होठवा से चुएला ललईया हो’, लता मंगेशकर जी के ‘रखिया बंधा ल भइया सावन आईल’, आशा भोंसले के ‘एक तो चढ़ल जवनिया’, किशोर कुमार के आवाज में ‘जाने कईसन जादू कईलु मंतर देहलू मार’ रफी जी के ‘गोरकी पतरकी रे’, भा मुकेश कऽ ‘सजनवा बैरी हो गए हमार’ जइसन गीत आज ले लोगन के जुबान पर बा। कुछ भोजपुरी गीत तऽ हिन्दी फिलिमनो में बा। तऽ सवाल खड़ा होता कि आखिर अइसन का हो गइल कि भोजपुरी में अश्लीलता फइल गइल।\nएसे भोजपुरी में श्लीलता अउरी अश्लीलता के बात केवनो नाया चीझ नइखे। भोजपुरी साहित्य के सङगे सभसे बरिआर बेमारी ई बा कि स्तरीय साहित्य बहुत कम लिखाइल बा। भोजपुरी के क्षैतिज बिकास तऽ खुब भइल बा बाकिर एकर उर्ध्वाधर बिकास ना भइल। पिछिला सौ साल में अंगुरी पर गीने भर कुछ बढिया साहित्यकार भइले अउरी संत साहित्य के छोड़ दिहल जाओ तऽ भोजपुरी के लगे बाँच जाता उहे अश्लील साहित्य जेवना के रचना पिछिला दू दसक में खुब भइल बा। इहे कारन बा आज भोजपुरी में अश्लील ढेर लउकत बा। बाकिर जइसहीं भोजपुरी के दोसरकी धारा बरिआर होखे लागी अश्लील अउरी श्लील के सगरी विमर्श एकगरी हो जाई। एसे बरिआर काम ई बा बढिया साहित्य लिखल पढल जाओ अउरी ओके हाथो हाथ लिहल जाओ अपनी गुट से बाहर निकल के अउरी बेवजह बिरोध करे के सुभाव के कोठीला में बन कऽ दिहल जाओ। ना तऽ विमर्श चलत रही अउरी ओही तरे टंगरी खिंचात रही अउरी अश्लील गीत कान में फेंटात रही।\nअंक - 79 (10 मई 2016)\nSantosh Kumar Patel 17 मई 2016 को 4:04 pm\nबहुत सटीक। हाँ एगो बात बा बरियारी ना करी त भोजपुरी में सरिया के सजाव दही लेखा साहित्य के सृजन 1942 ई से मान साकिला। देखल जाय त शैक्षणिक स्तर पर लेखन बहुत हाल के बा। एही से हम कहब कि भोजपुरी साहित्य अभियो बनही के दिसाई बढ़ रहल बिया। रहल बा अश्लील के त इस सभ साहित्य में बा का संस्कृत होखे भा का अवहट्ट। मैथिली होखे भा हिंदी भा अंग्रेजी। लेखन होत रहे। हंस लेखा बढ़िया चीज के चुन लेवे के बा।\nमैना: भोजपुरी साहित्य क उड़ान 17 मई 2016 को 7:07 pm\nसंतोष भाई हम सहमत बानी अउरी हमहूँ इहे कहत बानी। अश्लीलता के हउआ बनावला से कुछ ना होई। होई बढिया साहित्य के खोजला अउरी लिखला से।


टटका खबर, सोमार, ५ मार्च २०१२ | Anjoria's Weblog\nटटका खबर, सोमार, ५ मार्च २०१२\nPosted on मार्च 6, 2012 by Anjoria\nमंगल छह मार्च के मतगणना होखे वाला बा. चुनाव बाद के एक्जिट पोल का चलते बुझात नइखे के जीते वाला बा आ केकरा बाजा बाजी. अबहीं त सभे जीते के दावा करत बा आ कहत बा कि ना त समर्थन लेब ना देब. बाकिर काल्हु चुनाव परिणाम सोझा अवला का बाद का होई कुछ कहल ना जा सके.\nटीम अन्ना के अरविंद केजरीवाल आजु दिग्विजय सिंह से कहलन कि राहुल गाँधी के चुनाव दौरा के हिसाब जनता का सोझा राखल जाव आ ई धन कहाँ से आइल उहो बतावल जाव. याद दिअवलन कि अन्ना के आंदोलन का समय इहे दिग्विजय आन्दोलन के हिसाब मँगले रहले त चौबीस घंटा का भितर हिसाब जनता का सोझा राख दिहल गइल रहे. ओने दिग्विजय सिंह के कहना बा कि हिसाब त चुनाव आयोग के भेजले जाला आ समय रहते भेज दिहल जाई.\nबिहार के जमालपुर भागलपुर रेलखंड में पाहम हॉल्ट का लगे फरक्का एक्सप्रेस का चपेटा में पड़ि के एगो सैप जवना के मौत हो गइल. सैप के ई जवान बलिया के रहे वाला रामजी यादव बतावल जात बा.\nछपरा शहर में जेपी विश्वविद्यालय का लगे सहकारिता बैंक के सुरक्षा गार्ड से पचीस लाख रुपिया दिन दहाड़े लूट लिहल गइल आ लूटेरा फरार हो गइलन स. गार्ड रुपिया ले के दोसरा बैंक में जमा करावे जात रहुवे. पुलिस मामिला के तहकीकात में लागल बिया.\nबेतिया के अहवर मझरिया में पुलिस ट्रेनिंग कालेज आ कांस्टेबल काऊंसलिंग सेन्टर खोलल जाई.\nराज्य के पांच गो आईपीएस अधिकारियन पर कार्रवाई करे खातिर केन्द्र सरकार के सिफारिश भेजले बिया बिहार सरकार. एह लोग पर आदेश के उल्टा काम करे के आरोप बावे. कुअ अउरी अधिकारियनो का खिलाफ जाँच जारी बा.\nकेन्द्रीय मंत्रिमंडल के अधिकार प्राप्त मंत्री-समूह आजु फोर-जी दूरसंचार सेवा प्रदान करे खातिर सात सौ मेगाहर्ट्‌ज स्पेक्ट्रम आबंटित करे के फैसला कइलसि. एकरा के नीलामी कर के बाँटल जाई.\nबंगलौर विशेष लोकायुक्त अदालत भूमि अधिग्रहण अधिसूचना रद्द करे का दू गो मामिला में कर्नाटक के मुख्यमंत्री रहल बी. एस. येदियुरप्पा का खिलाफ गैर-जमानती वारंट जारी कइले बिया. उनुका साथ ही उनुका दू गो बेटा. दामाद आ मंत्री रहल कृष्णैया शेट्टीओ का खिलाफ गैर-जमानती वारंट जारी भइल बा.\nदिल्ली के एगो विशेष सीबीआई अदालत फर्जी रक्षा सौदे प्रभावित करे खातिर रिश्वत लेबे आ आपराधिक साजिश रचे का आरोप में समता पार्टी के तवना घरी अध्यक्ष रहल जया जेटली आ दू गो अउरी लोग पर आरोप तय कर दिहलसि. एह लोग के एगो स्टिंग आपरेशन कर के फँसावल गइल रहे.\nउत्तर भारत में आज दुपहरिया मे भूकम्प के एगो हल्का झटका महसूस कइल गइल जवना से कवनो जानमाल के नुकसान के खबर नइखे.\nरूस के राष्ट्रपति चुनाव में व्लादिमीर पुतिन विजयी हो गइलन. ऊ एहसे पहिले आठ साल ले रूस के राष्ट्रपति आ चार साल ले प्रधानमंत्री रह चुकल बाड़े.\nऑस्ट्रेलिया आ श्रीलंका के बीच बेस्ट ऑफ थ्री फाइनल्स के दुसरका मैच मंगल का दिने एडिलेड में खेलल जाई. पहिला फाइनल आस्ट्रेलिया जीत चुकल बा.\nलंदन में मंगल से शुरू होखत ऑल इंग्लैंड बैडमिंटन चैंपियनशिप में भारत के सायना नेहवाल के आसान ड्रॉ मिलल बतावल जात बा.\nएह साल देश में चावल, गेहूं आ कपास के अब तकले के सबले बेसी उत्पादन होखे के बात कृषि मंत्रालय कहले बा.\nदिल्ली में आजु रात से सी॓नजी के दाम में १ रुपिया ७० पैसा प्रति किलो पर बढ़ोतरी हो जाई. नोएडा में १ रुपिया ९० पैसा बढ़ जाई.\nभारतीय रिजर्व बैंक देश में वित्तीय सेवा के पसार खातिर सगरी बैंकन के अपना अधिकृत बिजनेस कॉरेसपोन्डैन्ट्स भा कवनो दोसरा प्रतिनिधि का मार्फत बैंक सेवा कारोबार चलावे के अनुमति दे दिहलसि.\nआजु मुंबई शेयर बाजार के सेंसेक्स २७४ अंक गिर गइल एकरा के चुनाव परिणाम से पहिले मुनाफा वसूली के परिणाम बतावल जात बा.\nरुपया डालर के मुकाबले ३४ पैसे कमजोर पड़ गइल आ सोना ७५ रुपिया महँग हो गइल. चांदी के दाम में कवनो अंतर ना पड़ल.


बिहार के खबर – टटका खबर\n(मंगल, 25 अक्टूबर)\nउच्चतम न्यायालय के फैसला अइला का बाद राज्य में चौंतीस हजार पाँच सौ चालीस गो प्रशिक्षित प्रारंभिक शिक्षकन के बहाली के काम शुरू कर दिहल गइल बा. अगिला साल जनवरी से पहिले जिलावार काउन्सलिंग करवावल जाई. बतावल जात बा कि एस सी, एसटी, बीसी वन आ उर्दू के तमाम आवेदकन के बहाली हो जाई.\nधनतेरस का दिने पटना में तेरह अरब रुपिया से बेसी के कारोबार होखे के खबर आइल बा. आ लोग कहत बा कि महँगाई बा !\nरोहतास जिला डालमियानगर रेल पुल उड़ावे के योजना बेकार करत पुलिस सात गो हार्ड कोर नक्सलियन के गिरफ्तार कर लिहलसि. एकनी पर डीएसपी अखिलेश सिंह हत्याकाण्डो के आरोप बा. एकरा अलावे चुटिया थाना का जंगल से सोमार का दिने दू गो संदिग्ध नक्सलियन के गिरफ्तार कइल गइल बा.\nसिवान जिला के दुरौंदा विधानसभा क्षेत्र से चुनाइल नयकी विधायक कविता सिंह के विधानसभा अध्यक्ष उदयनारायण चौधरी सोमार का दिने शपथ धरवलें.\nराज्य के हर जिला में एगो पंचायत के सगरी गाँव में सोलर सिस्टम का माध्यम से रोशनी के व्यवस्था कइल जाई. एह खातिर हर जिला में एगो पंचायत चुनल जाई आ ओकरा हर घर के लोग से सोलर सिस्टम खरीदे के कहल जाई. सरकार एक खातिर तीस से पचास फीसदी के सबसिडी दीहि.\nपटना जंक्शन परिसर से सोमार का दिने पूर्वी चंपारण के रविरंजन नाम के आदमी के सताईस किलो चरस का साथे गिरफ्तार कर लिहल गइल.\nसारण जिला में अठाइस आ उनतीस अक्टूबर के युवा महोत्सव मनावल जाई.


बेइज्जत करे खातिर इज्जत भइल – Anjoria\nनवम्बर 24, 2014 जयंती पान्डेय, भोजपुरी, लस्टम पस्टम\nबाबा लस्टमानंद देश के राजनीति ले के बड़ा हरान बाड़े. जब देखऽ तब कवनो ना कवनो बात ले के चर्चा करत रहेले. बाबा रामचेला के बोला के कहले कि, जान जा रामचेला आजुकाल बड़ा कठिन स्थिति बा. अब दू दिन पहिले के बात ह कि देश के एगो इज्जतदार परिवार के एगो इज्जतदार पुरनिया के कुछ बाहर के लोग इज्जत क दिहल. अब ऊ परिवार अपना जामा से बाहर हो गइल बा.\nरामचेला कहले, एह में खिसियाये के का बात बा?\nअरे तूं कहऽतारऽ कि खिसियाये के का बात बा. अरे जवन परिवार अपना पुरनिया के पूरा इज्जत ना दिहल ओह परिवार के पुरनिया के बाहर के लोग इज्जत दे रहल बा त खिसियाये के बात नइखे! तूं केहु के घर में ढुकि के ओह घर वालन के लूगा लूटबऽ त पिटइबऽ कि ना? एही से न खिसियाइल बा कि ऊ हमरा परिवार चाहे खनदान के आदमी रहे, आजुओ बा, काल्हुओ रही. तहरा का मतलब कि हम इज्जत करीं चाहे ना करीं. एगो समय रहे जब ऊ खनदान के लोग के लगे बहुत इज्जत आ मान मर्यादा रहे. कुछ त आपन रहे आ कुछ ऊ लोग खींच ले ले रहे. जइसे कहल जाला नु कि पइसा जे बा से पईसा के खींचे ला. ओसही ऊ लोग खींच लिहल. कतना रोड, कतना स्मारक, कतना योजना. जहां भेंटाइल खींच के अपना गुल्लक में डाल लिहल लोग. देश में केहु के गुल्लक एतहत नइखे. बड़का इज्जतदार खनदान हऽ एकदम लोकतंत्र नाहींन. जइसे लोकतंत्र में सबका कुर्सी ना भेंटाला ओसहीं एह में सबका इज्जत ना भेंटाला. कुर्सी जइसे तिकड़म से भेंटाले ओसहीं इज्जतो तिकड़मे से भेंटाला. अपना देश में जे इज्जत चाहीं त तिकड़मी भइल जरूरी बा. जे शराफत में रहि जाला ऊ हमेशा घाटा में रहेला. एही से बहुत लोग अपना देश में शरीफ आदमी के बुड़बक कहेला.\nकाहे कि केहु के सलामो करे के पहिले लोग सोचेला कि आखिर एह में हमार कवन फायदा बा. एही से जेकरा आपन परिवार ना पूछे ओकरा इयोर केहु ना देखे, अब एह हालत में ओकर केहु बाहर के आदमी इज्जत क दीहल त खलबली मचिए जाई. खनदान के लोग पूछे लागी, हमरा खनदान के लोग के इज्जत करे के कवन दरकार बा, तहरा खनदान में केहु नइखे का? ई बात तऽ कुछ-कुछ ओसहीं भइल कि तहरा घर में बेटी बहिन नइखे का.\nजानऽतारऽ रामचेला, ई इज्जत कांड में एक तीर से दू गो निशाना लागल बा. जेकर केहु इज्जत ना करत रहे ओकर इज्जत हो गइल आ इज्जत ना करे वाला के नाक कटि गइल. जान जा रामचेला नकिये काटे खातिर ई कुल्ही काम भइल बा. माने बेइज्जत करे के खातिर इज्जत कइल गइल बा.


जब इनकाउंटर से बाचे खातिर खेते-खेत साइकिल से भगलें मुलायम सिंह – Anjoria\nबहुत कमे लोग जानेला कि जब विश्वनाथ प्रताप सिंह उत्तर प्रदेश के मुख्य मंत्री रहलन तब मुलायम सिंह यादव के इनकाउंटर करे के आदेश पुलिस को दे दिहले रहलें. इटावा पुलिस के मार्फत मुलायम सिंह यादव के ई खबर लीक हो गइल आ इटावा छोड़ने में जब मुलायम एको सेकेण्ड ना लगवलें. एगो साइकिल उठवले आ चल दिहलें विधायक मुलायम सिंह यादव. साल 1977 में राम नरेश यादव आ फेरु बनारसीदास के सरकार में कैबिनेट मंत्री रहलन सहकारिता मंत्रालय के दुनु बेर. बाकिर विश्वनाथ प्रताप सिंह बतौर मुख्य मंत्री उत्तर प्रदेश दस्यु उन्मूलन अभियान में ओह घरी लागल रहलें. विश्वनाथ प्रताप सिंह के पकिया खबर रहुवे कि मुलायम सिंह यादव के दस्यु गिरोहन से महज सक्रिय संबंधे ना रहे ऊ खुदहू डकैती आ हत्या में शामिल रहेलें. फूलन देवी समेत तमाम डकैतन के मुलायम सिंह संरक्षणो देलें आ ओहनी से हिस्सो लेलें अइसन मानत रहलें विश्वनाथ प्रताप सिंह.\nतब तो ना बाकिर कुछ समय बाद दिल्ली के इंडियन एक्सप्रेस में पहिला पेज पर तीन कालम के एगो खबर छपल रहे जवना में मुलायम सिंह के हिस्ट्री शीट नंबर सहित, उनुका खिलाफ हत्या आ डकैती के नाहियो त 32 मामिलन के डिटेलो दीहल रहुवे. इंडियन एक्सप्रेस में खबर लखनऊ डेटलाइन से छपल रहे आ एस के त्रिपाठी के बाई लाइन से. एस के त्रिपाठिओ इटावा के मूल निवासी रहलें बाकिर लखनऊ में रहत रहलें. इंडियन एक्सप्रेस में स्पेशल करस्पांडेंट रहलें. बेहद ईमानदार आ बेहद शार्प रिपोर्टर. कबो केहू का दबाव में ना आवसु ना केहू से डेरासु. अपना काम से काम राखे वाला निडर पत्रकार. कम बोलसु बाकिर कामगर बोलसु. फॉलो अप स्टोरी करे में लाजबाव रहलें ऊ. हमनी का बहुते खबरे ब्रेक करे ला उनुका के याद करीलें. कई बार ऊ लखनऊ से खबर लिखसु बाकिर दिल्ली में मंत्रियन के इस्तीफ़ा हो जाव. चारा घोटाला तो बहुते बाद में बिहार में कइलन लालू प्रसाद यादव आ अब जेल भुगतत बाड़न बाकिर ओकरो से पहिले केंद्र में चारा मशीन घोटाला भइल रहुवे. लखनऊ से ओह खबर के एगो फॉलो अप एस के त्रिपाठी इंडियन एक्सप्रेस में लिखलन त तब के कृषि मंत्री बलराम जाखड़ के इस्तीफ़ा देबे पड़ गइल.\nत मुलायम सिंह यादव के हिस्ट्रीशीट अउर हत्या, डकैती के 32 गो मामिलन के खबर जब इंडियन एक्सप्रेस में एस के त्रिपाठी लिखलन त हंगामा हो गइल. चौधरी चरण सिंह तब मुलायम सिंह यादव से बहुते नाराज हो गइलें आ मुलायम के सांसदी के टिकट काट दिहलें. आजुकाल्हु जद यू नेता के सी त्यागिओ तब लोकेदल में रहलें. त्यागी एह खबर के ले के बहुते हंगामा मचवलें. एह घरी कांग्रेस में निर्वासन काटत हरिकेश प्रताप बहादुर सिंहो तब लोकदल में रहलन आ मुलायम के आपराधिक इतिहास ले के बहुते हल्ला मचावल करसु. ई साल 1984 के बात ह. तवना घरी मुलायम उत्तर प्रदेश लोकदल में महामंत्री रहलें. सत्यप्रकाश मालवियो महामंत्री रहलें. मुलायम चौधरी चरण सिंह के एतना आदर करसु कि उनुका सोझा कबो कुरसी पर ना बइठत रहलें. चौधरी चरण सिंह के साथ चाहे ऊ तुग़लक रोड पर उनुकर घर होखो भा फ़िरोज़शाह रोड पर लोकदल के कार्यालय, हम जबहुँ मुलायम के देखनी उनुका गोड़ का लगे नीचे बइठल. अब ई खाली सरधे रहुवे कि आपन जान बचावे वाला चौधरी चरण सिंह ला कृतज्ञतो.\nबहरहाल मुलायम सिंह यादव के इनकाउंटर में मारे के निर्देश विश्वनाथ प्रताप सिंह 1981-1982 में दिहले रहलन. मुलायम सिंह यादव जसहीं इटावा पुलिस में अपना सूत्र से ई खबर पवलें कि उनुकर इनकाउंटर के तईयारी होखत बा त ऊ इटावा छोड़े में एको सेकेण्ड के देरी ना कइलें. भागे खातिर कार, जीप, मोटर साइकिल के सहारा ना लिहलन. एगो साइकिल उठवलन आ गांवे-गांव, खेते-खेत होखत, कवनो ना कवनो गाँव में राति बितावत चुपचाप दिल्ली पहुंच गइलें चौधरी चरण सिंह का घरे. आ चौधरी चरण सिंह के गोड़ ध के पसर गइलन. कहलन कि हमरा के बचा लीं. हमार जान बचा लीं. वी पी सिंह हमार इनकाउंटर करवावे के आदेश दे दिहले बाड़न.\nओने उत्तर प्रदेश पुलिस मुलायम सिंह के टीसन, बस अड्डा आ सड़कन पर जोहत रहुवे आ ऊ खेत आ मेड़ के रस्ते, गांवे-गांव होत इटावा से भाग सकेले ई केहू सोचिए ना सकत रहुवे. बाकिर मुलायम सोचलन अपना ला. एहसे सेफ पैसेज होइए ना सकत रहुवे. आ जब मुलायम सिंह यादव चौधरी चरण सिंह के शरण में आ गइलन त चौधरी चरण सिंह पहिला काम ई कइलन कि मुलायम सिंह यादव के अपना पार्टी के उत्तर प्रदेश विधान मंडल दल के नेता घोषित क दिहलें.\nविधान मंडल दल के नेता घोषित होखते मुलायम सिंह यादव के इनकाउंटर ला खोजे वाली उत्तर प्रदेश पुलिस इनकाउंटर तब उनुका सुरक्षा में लाग गइल. बाकिर तबहियों मुलायम सिंह यादव उत्तर प्रदेश में अपना के सुरक्षित ना पावत रहलें आ डर का मारे दिल्ली में चौधरी चरण सिंह का घर ही पर रहत रहलें. जब कबो उत्तर प्रदेश विधान सभा के सत्र होखे तबहियें अपना सुरक्षा कर्मियन का साथे महज हाजिरी देबे आ विश्वनाथ प्रताप सिंह के रिगावे ला विधान सभा में उपस्थित होत रहलन. आ लखनऊ से इटावा ना, दिल्लिए वापस जात रहलन. संयोग रहल कि 28 जून, 1982 के फूलन देवी बेहमई गांव में एके साथ 22 गो क्षत्रियन के हत्या कर दिहलसि. तब दस्यु उन्मूलन अभियान में ज़ोर-शोर से लागल विश्वनाथ प्रताप सिंह के इस्तीफ़ा देबे के पड़ल रहुवे. विश्वनाथ प्रताप सिंह के सरकार गइल त मुलायम सिंह यादव के जान में जान आइल. चैन के सांस लिहलन मुलायम. बाकिर मुलायम आ विश्वनाथ प्रताप सिंह के आपसी दुश्मनी कबो खतम ना भइल. बाद में मुलायम विश्वनाथ प्रताप सिंह के दहिया ट्रस्ट के मामिला ज़ोर-शोर से उठवले रहलन.\nतब के वित्त मंत्री रहल विश्वनाथ प्रताप सिंह बैकफुट पर आ गइल रहलन. जनता दल का समय विश्वनाथ प्रताप सिंह प्रधान मंत्री रहलन आ मुलायम उत्तर प्रदेश के मुख्य मंत्री. ओहू घरी दुनु ओर के तलवार खिंचाइले रहत रहुवे. मंडल आयोग के सिफारिश लागू करे के विश्वनाथ प्रताप सिंह के लालकिला से कइल ऐलानो मुलायम के पिघला ना पावल विश्वनाथ प्रताप सिंह खातिर. वइसहुँ मंडल से पहिलहीं उत्तर प्रदेश में बतौर मुख्य मंत्री रामनरेश यादव यादवन के आरक्षण दे दिहले रहलें 1977-1978 में. से मंडल आयोग से यादवन के कुछ लेना-देना ना रहुवे बाकिर यादव समाज त जइसे एतन बड़ उपकारो ला रामनरेश यादव के जानबे ना करे. खैर, लालकृष्ण आडवाणी के रथयात्रा रोके के श्रेय मुलायम ना लेसु एहला लालू प्रसाद यादव के उकसा के विश्वनाथ प्रताप सिंह बिहारे में आडवाणी के गिरफ्तार करवा के रथ यात्रा रोकवा दिहलन.\nअइसन तमाम प्रसंग बा जवन विश्वनाथ प्रताप सिंह आ मुलायम के अनबन अउरी घन करेला. जइसे कि फूलन देवी के सांसदे भर ना बनवलन मुलायम, बलुक विश्वनाथ प्रताप सिंह के अपमानित करे आ उनुका से बदला लेबे के कामो कइलन. बाकिर जइसे बेहमई काण्ड का बाद विश्वनाथ प्रताप सिंह के मुख्य मंत्री पद से इस्तीफ़ा देबे के पड़ल रहे वइसहीं तब किडनी के बेमारी का चलते विश्वनाथ प्रताप सिंह के मृत्यु हो गइल रहे आ मुलायम के जिनिगी के एगो बड़हन कांट निकल गइल. जवन कांटा उनुका के साइकिल से खेते-खेत का पगडंडी से दिल्ली पहुंचवले रहल, संयोग देखीं कि उहे मुलायम के समाजवादी पार्टी के चुनाव निशान बन गइल.\nशायद इहे भावनात्मक संबंध रहल कि बेटा अखिलेश से तमाम मतभेद आ झगड़ा का बावजूद चुनाव आयोग में अखिलेश का खिलाफ शपथ पत्र ना दिहलें मुलायम. काहें कि शपथ पत्र देते साइकिल चुनाव चिन्ह चुनाव आयोग ज़ब्त कर लीत. मुलायम समझदार, शातिर अउर भावुक राजनीति एके साथ कर लेबे में माहिर हउवन. ओतने जतना एके साथ लोहिया, चौधरी चरण सिंह आ अपराधियन के गांठल जानेलन. रउरा जानीं कि वामपंथी कबो लोहिया के पसंद ना कइलन स, लोहिया के फासिस्ट कहत अघासु ना वामपंथी, बाकिर लोहिया के माला जपे वाला मुलायम सिंह यादव वामपंथियन के जम के इस्तेमाल कइलन.\nजइसे आजु काल्हु वामपंथी कांग्रेस का पे रोल पर बाड़ें तब उत्तर प्रदेश में मुलायम के पे रोल पर रहलें. भाकपा महासचिव हरिकिशन सिंह सुरजीत त जइसे मुलायम सिंह यादव के पालतू कुकुर बन गइल रहलें. जवन मुलायम कहसु, हरिकिशन सिंह सुरजीत उहे दोहरावसु. मुलायम के प्रधान मंत्री बनावे ला हरिकिशन सिंह सुरजीत कवन-कवन जतन ना कइलन बाकिर विश्वनाथ प्रताप सिंह, ओह घरी अस्पताल में होखला का बावजूद मुलायम का खिलाफ रणनीति बना के देवगौड़ा के ताजपोशी करवा दिहलन. मुलायम हाथ मल के रह गइलन. एक बेर फेरु मौका आइल मुलायम ला बाकिर तब लालू घेर लिहलन.\nज्योति बसु के बात चलल रहुवे बाकिर पोलित ब्यूरो लंगड़ी फँसा दिहलसि. मुलायम के बात हरिकिशन सिंह फेरु शुरू कइलन बाकिर लालू का मुलायम विरोध का चलते इंद्र कुमार गुजराल प्रधान मंत्री बन गइलन. बाकिर बाद में अपना बेटी मीसा के बियाह अखिलेश यादव से करवावे का फेर में लालू अपना पत्नी आ तब बिहार के मुख्य मंत्री रहल राबड़ी देवी का साथे लखनऊ अइलन. ताज होटल में ठहरलन. अमर सिंह बिचवनिया रहलन. सब कुछ लगभग फाइनल हो गइल रहुवे त एगो प्रेस कांफ्रेंस में लालू मुलायम के हाथ अपना हाथ में उठा के ऐलान कइलन कि अब मुलायम के प्रधान मंत्री बनवाइहे के दम लीहें. ओह घरी लालू चारा घोटाला फेस करत रहलन आ बतावत रहलन कि देवगौड़वा हमरा के फंसा दिहलसि. खैर, बिआहो मीसा आ अखिलेश के फंस गइल काहें कि अखिलेश बता दिहलन कि ऊ केहू अउर के पसंद करेलें. ई साल 1998 के बाति ह. एकरा एक साल बाद 1999 में डिंपल से अखिलेश के बिआह हो गइल.\nएही अखिलेश के 2012 में मुलायम मुख्य मंत्री बनवा के पुत्र मोह में अपना गोड़ पर टाँगी चला लिहलन. अखिलेश बाप का पीठ में सिर्फ छुरे ना घोंपलन, कबो कांग्रेस, कबो बसपा से हाथ मिला के बाप के साइकिल के पंचर करा के ओकरा के अप्रासंगिको बना दिहलन. बाप के सगरी राजनीतिक कमाई आ अपना राजनीति के चाचा रामगोपाल यादव के शकुनि चाल में गंवा दिहलन. एगो चाचा शिवपाल के ठिकाने लगावत-लगावत समाजवादी पार्टिए के ठिकाने लगा दिहलन. अब मुलायम साइकिल चला ना सकसु. हारल बाप का तरह अकेला में लोर ढरकावेलें. एक समय भोजपुरी लोक गायक बालेश्वर के यश भारती से सम्मानित कइले रहलन मुलायम. ओही बालेश्वर के एगो गाना ह – जे केहू से नाहीं हारल, ते हारि गइल अपने से !\nमुलायम हार भलही गइलन बेटा से पर साइकिल नइखल हरले. हँ, अखिलेश ज़रूरे अपना ला एगो नारा गढ़वा दिहले बाड़न कि जो आपना बाप के ना भइल से केहू के ना हो सके. अइसन औरंगज़ेबी बेटा भगवान केहू के मत देसु. का संजोग बा कि शाहजहां के कैद क के, बड़ भाई दाराशिकोह के हत्या क के औरंगज़ेब गद्दी हथिया लिहलसि. आ जब शाहजहां औरंगज़ेब से महज अतने फ़रमाइश कइसन कि अइसन का जगहा राख हमरा के कि जहाँ से हम ताजमहल देख सकीं. औरंगज़ेब अइसने कइओ दिहलसि. मुलायमो चहते त अखिलेश के अकल ठिकाना लगावे खातिर चुनाव आयोग में एगो शपथ पत्र दे दिहले रहतन. बाकिर तब साइकिल चुनाव चिन्ह ज़ब्त हो जाइ. ना त ऊ साइकिल फेरु अखिलेश के मिलुत ना मुलायम के. अपनी पार्टी, अपना साइकिल के बचावत शपथ पत्र ना दिहलन मुलायम. शाहजहां का तरह अब चुपचाप आपन साइकिल देखे ला अभिशप्त बाड़न. उ साइकिल जवना से ऊ कबो दिल्ली भागल रहलन विश्वनाथ प्रताप सिंह के पुलिसिया इनकाउंटर से बाचे ला. विश्वनाथ प्रताप सिंह के इनकाउंटर से त तब बच गइलन रहलन मुलायम सिंह यादव बाकिर बेटा अखिलेश यादव के राजनीतिक इनकाउंटर में तमाम हो गइलन. अपना पहलवानी के सगरी धोबी पाट भूला गइलन. राजनीति के सगरी छल-छंद भूला गइलन.\n[ पिछला साल पोस्ट भइल सामग्री के भोजपुरी अनुवाद ]


टटका खबर, बियफे, १५ जुलाई – Anjoria\nटटका खबर, बियफे, १५ जुलाई\nजुलाई 15, 2010 news in bhojpuri, टटका खबर, भोजपुरी समाचार\nअफजाल के कांग्रेस के दामाद बतवला से झनझनाइल……\nकांग्रेस अब बात बात में केहू ना केहू के नीतिन गडकरी के दामाद बतावे लागल बिया. पहिले त दिग्गी राजा रामजेठमलानी के उनकर दामाद बतवले आ अब कांग्रेस के प्रवक्ता कर्नाटक के वेल्लारी बंधुवन के नीतिन गडकरी के दामाद बतवले बाड़े. कर्नाटक के वेल्लारी बंधु खान के धंधा करेले आ सरकार मे् खनन मंत्रालय वेल्लारिये का जिम्मे बा. एहपर कांग्रेस के आरोप बा कि जब ड्रेकुले के ब्लड के रखवारी दे दिहल जाई त बाँची का?\nचार राज्य में नक्सल विरोधी अभियान खातिर एकीकृत कमान\nनक्सलियन से निबटे खातिर देश के चार गो राज्य अपना अपना इहाँ एकीकृत कमान बनइहें जवना में सुरक्षा बल, राज्य प्रशासन, आ स्थानीय पुलिस बल शामिल रहीहे. अति पिछड़ा इलाकन में विकास के काम तेज कइल जाई. नक्सलियन से खाली हो गइल इलाकन में सेना आ पुलिस में भर्ती के विशेष अभियान चलावल जाई. गृहमंत्री कहले बाड़े कि हिंसा का बल पर राजनीतिक सत्ता पर काबिज होखे के नक्सलियन के सपना पूरा ना होखे दिहल जाई.\nमुंबई में गैस रिसाव से दर्जनो लोग बेमार\nमुंबई का सिवरी इलाका में पोर्ट ट्रस्ट का लगे एगो सिलिण्डर से क्लोरिन का रिसाव से करीब १०३ लोग बीमार पड़ गइल बा जवना में से आठ आदमी के हालत खराब बा. करीब पाँच सौ लोग के इलाका से हटा के दोसरा जगह भेजल गइल बा. दमकल के अधिकारियन के कहनाम बा कि कस्टम विभाग बहुते गैस सिलिण्डर जब्त कइले बा आ ओहिमें से एगो में गैस के रिसाव से ई दुर्घटना भइल बा.\nडेंटल काउन्सिल मंत्रालय के सिफारिश माने के तइयार नइखे\nडे्टल काउन्सिल आफ इण्डिया ३९ गो मौजूदा कॉलेजन में नया प्रवेश पर रोक लगा दिहले बा आ नया कॉलेज खोले के ४७ गो प्रस्तावन के नकार दिहले बा. एह से चिन्तित स्वास्थ्य मंत्रालय एगो कमिटी बना दिहलस जवन सलाह दिहलस कि १५ गो कालेजन के प्रवेश के अनुमति दिहल जाव आ तीन गो कालेज खोले के मंजूरी दिहल जाव. काउन्सिल ओह कॉलेजन में प्रवेश के अनुमति ना दिहलसि आ दूइये गो नया कॉलेज खोले के अनुमति दिहलस.\nरोहतास के मेडिकल कॉलेज के प्रवेश लेबे के अनुमति मिलल\nबिहार प्रदेश भाजपा के पूर्व अध्यक्ष गोपाल नारायण सिंह के नारायण मेडिकल कालेज, जम्हुआर के एह साल एक सौ विद्यार्थियन के प्रवेश के अनुमति मेडिकल काउन्सिल से मिल गइल बा. एह मेडिकल कॉलेज का ४०० बेड का अस्पताल से बिहार के कैमूर, रोहतास, औरंगाबाद, आ भोजपुर जिला आ झारखण्ड के पलामू जिला के मरीजन के फायदा मिली. बिहार में अब तीन गो निजी मेडिकल कॉलेजन के मान्यता मिल चुकल बा. रोहतास मेडिकल कॉलेज परिसर में अब एगो नर्सिंगो कालेज खोलल जाये वाला बा जवना के अनुमति एह साल नर्सिंग काउन्सिल से मिल जाये के उमेद बा.\nअण्डा से पहिले मुर्गिये आइल रहे\nशेफील्ड आ वारविक विश्वविद्यालयन के वैज्ञानिक अपना शोध का बाद दावा कइले बाड़े कि पहिले मुर्गिये आइल रहे आ एकर प्रमाण अण्डा के खोल में मिलल एगो प्रोटीन बा जवन मुर्गी का अण्डाशये में बनेला. बाकिर ई विद्वान लोग ई नइखे बतवले कि मुर्गी पहिले आइल त कइसे.\nबिजली विभाग के मिलल मायावती से तोहफा\nयूपी के मुक्यमंत्री मायावती बिजली विभाग के आदेश दिहले बाड़ी कि पन्द्रह दिन का भीतर राज्य भर के ढीला बिजली के तार बदल दिहल जाव. बिजली के कमजोर पोलो के बदल दिहल जाव. अब अन्दाजा लगा लीं कि आनन फानन में करे वाला एह काम में अधिकारियन के कतना कमाई हो जाई. कुछ पार्टी फण्ड में देबहू के पड़े त का नुकसान? अधिकारी त एहीसे बाढ़ सूखा अकाल के इन्तजार करत रहेले कि आपन तोंद अउरी मोट कर लेसु. बात मुख्यमंत्री के नियत के नइखे होत बात विभाग के खोट के हो रहल बा. सरकार केहू के होखे अधिकारियन का कमाई में कमी ना आ पावे.\nबिहार में कांग्रेस कार्यकारिणी भंग\nचुनाव का तइयारी में कांग्रेस आपन बिहार प्रदेश कार्यकारिणी भंग कर दिहले बिया आ चुनाव खातिर समिति बना दिहल गइल बा. कोषाध्यक्ष डा॰अजय कुमार सिंह के नइखे हटावल गइल. बिहार खातिर चुनाव समिति, समन्वय समिति, घोषणा पत्र समिति, प्रचार समिति, आ मीडिया समिति बना दिहल गइल बा. चुनाव समिति में प्रदेश अध्यक्ष महबूब अली कैसर, डा॰ शकील अहमद, सदानंद सिंह, चंदन बागची समेत अठारह सदस्य बाड़े. समन्वय समिति के बइठक १७ जुलाई के बोलावल गइल बा.\nपिसात बाड़े मेडिक्लेम इन्स्योरेंस करावे वाला\nअस्पतालन आ इंस्योरेंस कंपनियन का झगड़ा में बीमा करावे वाला पिसा रहल बाड़े. पहिले त इंस्योरेंस कंपनी बहुते अस्पतालन से कैशलेस इलाज के सुविधा हटा लिहले आ अब पइसा दे के इलाज करा लिहला का बाद बीमा करावे वाला के भुगतान में कटौती शुरु कर दिहले बाड़ी सँ. बीमा कंपनियन के आरोप बा कि अस्पताल फालतू के बिल देत बाड़ी सँ जबकि बड़का अस्पताल आपन रेट कम करे के तइयार नइखी सँ.\nआई सी सी आपन अलगा एंटी डंपिग पालिसी बना के वाडा के झटका दे दिहले बिया. हालांकि आईसीसी के पालिसी में वाडा के बहुते कोड के जस का तस राख लिहल बा. बस ह्वेयर एबाउट क्लाज में बड़हन बबदलाव कइल गइल बा.\nबेगम सानिया मिर्जा का साथे लंदन में घूमत शोएब मलिक के पाकिस्तानी टीम में नइखे राखल गइल.\nकॉमनवेल्थ गेम्स के तइयारी समिति क्रिकेट बोर्ड का आगा सहायता के कटोरी रखले बिया आ एक सौ करोड़ मंगले बिया. बोर्ड अबही ले कवनो संकेत नइखे दिहले आ ३१ जुलाई के होखे वाला अपना बइठक में एह पर विचार करी.\nटटका खबर, बुध, १४ जुलाई\nटटका खबर, शुक, १६ जुलाई\nOne thought on “टटका खबर, बियफे, १५ जुलाई”\nShantel Vajgrt कहते हैं:\nजुलाई 15, 2010 को 10:24 अपराह्न पर\nThank you for the great blog, even though it did take quitealong time to understand. (English is not my national language) May I ask where you get your information from? Many thanks!


भोजपुरी पट्टी के खबर (अतवार, 15 मार्च 2015) – टटका खबर\nMar 15, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\n(शनिचर, 14 मार्च के खबर)\nगाजीपुर जिला के शादियाबाद इलाका के करीमुल्लाहपुर गाँव में एगो औरत अपना तीन गो बेटन के फाँसी पर लटकवला का बाद अपनहूँ फाँसी पर लटक के जान दे दिहलसि. हालांकि ओकरा नइहर के लोग ओकरा मरद आ ससुर पर हत्या करे के आरोप लगावत मुकदमा लिखववले बाड़े.\nबलिया जिला के सहतवार के बड़का दुधैला गाँव में शनिचर का दिने एगो बिआहल औरत के लाश कोठरी में पंखा से लटकत मिलल. रेवती के कंचनपुर गाँव से ओकरा नइहर के लोग चहुँप के पुलिस के खबर कइल आ केस लिखावल कि ओकर हत्या ससुराल वाले क दिहले बाड़े.\nमऊ जिला के देवखरी मोड़ पर शनिचर का दिने मोटरसाइकिल से आइल दू गो बदमाश सपा नेता रवि मौर्य के गोली मार के मुआ दिहले. बाद में खिसियाइल लोग आजमगढ़ गाजीपुर रोड जाम क के आपन विरोध जतावल.\nमऊ जिला के घोसी इलाका में शनिचर का भोरे मोटरसाइकिल से आइल तीन गो बदमाश डाइट प्राचार्य के ड्राइवर के बेला सुल्तानपुर हरपुलिया का नियरा गोली मार दिहले. संगे आइल शिक्षक भाग के आपन जान बचवले.\nजौनपुर लाइन बाजार के कन्हईपुर रेलवे क्रासिंग पर शनिचर का दिने लोकल इंटेलिजेन्स यूनिट के एगो दरोगा के मौत ट्रेन से कटा के हो गइल.\nमिर्जापुर विंध्याचल के विंध्यवासिनी मंदिर के गर्भगृह के वातानुकूलित बना दिहल गइल बा जेहसे एहिजा माता के दर्शन करे आवे वाला श्रद्धालुअन के परेशानी मत होखे.\nकाशी टीसन पर मुफलिसी से परेशान एगो पेंटर मालगाड़ी का सोझा कूद के आपन जा दे दिहलसि. मछोदरी के रहे वाला ई पेंटर पहिलही से टीसन का प्लेटफार्म पर टहलत रहुवे आ जसहीं मालगाड़ी आइल ओकरा सोझा कूद गइल.\nसारण जिला के गड़खा-मानपुर सड़क पर कुदरबाधा गांव का नियरा अलकतरा लागल चिप्स लदले एगो डंपर शनिचर का दिने मनोहर बसंत गाँव के एगो कालेजिया नवही के कचार के मुआ दिहलसि.\nसारण जिला के खैरा इलाका के बगही गांव में शुक के सँझिया जहरीला शराब पियला का चलते खैरा के एगो नवही के मौत हो गइल. ऊ अपना बहिन किहाँ आइल रहुवे आ बगल के दुकान से खरीद के शराब पियते बेहोश हो के गिर गइल. बाद में इलाज का दौरान अस्पताल में ओकर मौत हो गइल.\nफर्जी टिकट बनावे वाला गिरोह के सरगना सोनपुर रेल कोर्ट में सरेंडर कर दिहले बा. पिछला साल तीन आदमी के फर्जी टिकट संगे पकड़इला का बाद एह गिरोह के भंडाफोड़ भइल रहुवे. ई सब रेलवे काउंटरे से फर्जी टिकट बेचे के काम करत रहले सँ.\nगोपालगंज के सदर बीडीओ पर सूचना आयोग एक आदमी के मांगल जानकारी तीन बरीस बादो ले ना दिहला का चलते 25 हजार रुपिया जुर्माना लगवले बावे.\nसिवान जिला के बसंतपुर बाजार के पोस्ट आफिस का लगे शनिचर के सबेरे एगो ट्रक ड्राइवर के लाश मिलल जवन कवनो वाहन से कचराइल लागत रहुवे.\nकर्नाटक से आइल पुलिस शुक का रात सिवान जिला के दरौंदा इलाका के फलपुरा गाँव से दू आदमी के गिरफ्तार क ले गइल. ई दुनू अपना साथी मजदूर के लाश बेंगलूर में छोड़ के गाँवे आ गइल रहलें आ एहिजा कह दिहलें कि ओकर दाह ओहिजे क दिहल गइल. जबकि पुलिस अबहीं ले ओकर लाश सम्हार के रखले बिया. अब एह लोग से पूछताछ क के पूरा मामिला जाने के कोशिश करी पुलिस.\nभोजपुर जिला के बहोरनपुर बांध का नियरा से शुक का रात कुछ बदमाश असलहा देखा के एगो सराफा कारोबारी से चार लाख रुपिया के गहना आ नकदी लूट लिहलें.\nरोहतास जिला के नासरीगंज में महावीर मंदिर आ जामा मस्जिद का लगे के पार्क के बनत चहारदीवारी अचानके शुक का रात भस गइल. दस लाख रुपिया लगा के ई दीवाल बनावल जात रहुवे.\nविक्रमगंज एएस कालेज गेट का लगे एगो किताब दुकान आ एगो फोटोस्टेट सेंटर में लागल आग से लाखों रुपिया के किताब आ सामान जर के राख हो गइल.\nगायक विकास राय के परिवार समेत खुदकुशी का मामिला में एगो बाचल भाईओ के शुक का दिने अस्पताल में मौत हो गइल. अब पूरा परिवार में केहू नइखे बाचल. विकास राय के सुसाइड नोट पुलिस के भेंटा गइल बा आ पुलिस ओकरा सहारे जाॅच करे में लागल बिया. एह मामिला में कुछ छह बेकत के परिवार खतम हो गइल.\nकाराकाट इलाका के जयश्री गांव में शुक का रात में दू गो भाई अपना तिसरका भाई के मार के मुआ दिहलें. ओकरा बेटीओ के पीट के घवाहिल क दिहले बाड़े सँ.\nबक्सर जिला के राजपुर इलाका के जमौली गांव का नियरा शनिचर का दुपहरिया में चौसा-कोचस रोड पर एगो ट्रैक्टर एगो अधबूढ़ आदमी के कचार दिहलसि. घवाहिल आदमी के अस्पताल ले जाए का राहे में मौत हो गइल.\nचंपारन के कुंडवा चैनपुर टीसन पर ट्रेन से गिरला का बाद बाजपट्टी, सीतामढ़ी के एगो आदमी के हाथ कट गइल. दोसर घटना में रामरूपनगर हाल्ट पर सीतामढ़ी के बोखटा के एगो आदमी के ट्रेन से कचरा के टाँग कटा गइल.


Bhojpuria.com | देश रोवता लेकिन सरकार के का... ?\nHome Sahitya Aalekh देश रोवता लेकिन सरकार के का... ?\nदेश रोवता लेकिन सरकार के का... ?\t26 November 2010\tSudhir Kumar\tआज देश पर अब तक भइल सबसे बडहन आतंकी हमला के बरसी हवे, अउर एक पल खातिर हर भारतवासी ओह हर व्यक्ति के श्रद्धांजलि देता, जे एह हमला में मारल गइल। मेजर उन्नीकृष्णन अउर हवलदार गजेन्द्र सिंह समेत हेमंत करकरे, तुकाराम ओंबले अउर हर सुरक्षाकर्मी के शहादत पर हर केहु के गर्व बा, लेकिन लोगन के मन में कहीं ना कहीं एगो गुस्सा भी बा कि आखिर कसाब के फांसी कब होई।\nआज सबेरे अखबार में पढनी ह कि कुछ अमेरीकी लोग चाहता कि कसाब के फांसी ना होखो, बल्कि ओकरा के सुधारे के कोशिश कइल जाव। लोग मानवाधिकार के दुहाई देता, लेकिन शायद एह लोगन के नइखे पता कि मानवाधिकार "मानव" खातिर होला, सैकडन लोगन के जान लेवे वाला "दानव" खातिर ना। ओह से बढहन आश्चर्य के बात ई बा कि ई लोग ओह अमेरिका के नागरिक हवे, जवन अपना ऊपर भइल एगो आतंकी हमला (9/11) के विरोध में अफगानिस्तान नियन देश के साफ उजाड देले रहे, आ ओह समय केहु ओकर विरोध ना कइल। अगर कसाब के छोड दिहल गइल त का गारंटी बा कि ऊ सुधर जाई? अगर एकरा के आजाद छोडे के ही रहे त फेर एकरा गिरफ्तारी खातिर तुकाराम ओंबले नियन बहादुर पुलिसवाला आपन जान काहें देहलन? ओही समय छोड दिहल जाइत आजाद, कि लवट जा पाकिस्तान आ फेर अइह 10 गो लोगन के लेके, दू-चार सौ लोगन के जान लेवे खातिर।वइसे लोगन के गुस्सा एह बात पर भी बा कि देश के भावना के सरकार काहें नइखे समझत। कसाब पर त खैर अभी मुकदमा चलते बा, लेकिन लोग इहो जानल चाहता कि आखिर पिछला 2004 से आतंकवादी अफजल गुरु (संसद पर हमला के अपराधी) के काहें बइठा के सालों-साल खियावल जाता? अगर ई खाली मुस्लिम वोट बैंक खातिर कइल जाता, त फेर काल्ह के बिहार चुनाव के परिणाम पर तनी ध्यान देवे के जरुरत बा। बिहार में मुस्लिम मतदाता अच्छा-खासा तादात में बाडे, अउर उनका सहयोग के बिना तथाकथित "साम्प्रदायिक" कहाये वाली भाजपा अउर ओकर सहयोगी जद-यू मिल के 85 फीसदी सीट त नाहिये जीत पाइत लोग। कहे के मतलब ई बा कि अब मतदाता लोग एतना बेवकुफ नइखे कि कसाब अउर अफजल गुरु के नांव पर रउआ के वोट दी, अब वोट विकास के मुद्दा पर दिहल जा रहल बाटे, एह बात के सरकार जेतना जल्दी समझ जाव, बढिया रही।अरुंधति राय नियन लोग अभिव्यक्ति के स्वतंत्रता के नांव पर एह देश के2टूकडा कइल चाहता, ऊ लोग माओवादियन के आ देश के गद्दारन के "देशभक्त" बतावता, आ देश के सरकार उनका खिलाफ कवनो कारवाई त दूर, एगो बयान देवे के कोशिश नइखे करत। अगर माओवादी लोग देशभक्त बा, त का ऊ पुलिसवाला अउर आम लोग देशद्रोही बाटे, जेकर ई लोग हत्या कइ रहल बाटे? का एह देश में सरकार के काम सिर्फ बइठ के तमाशा देखल रह गइल बाटे? का एही तरह चली ई देश...? अगर आतंकवादियन अउर देशद्रोहियन के खिलाफ कारवाई ना होई, त का ओह लोगन के मन ना बढी? एह देश के जनता जानल चाह तिया कि का एह देश पर हमला करे वाला के सुरक्षा में आखिर करोडों रुपया के खर्च कब तक बर्दास्त करी ई देश? हमरा त इहे नइखे बुझात कि आखिर एगो आतंकवादी के बचा के सरकार देश आ दुनिया के सामने का साबित कइल चाह तिया? का एह से कहीं ना कहीं ई मैसेज नइखे जात कि एहिजा आतंकवादी बनला में कवनो रिस्क नइखे? का एकरा वजह से आतंकवाद के अउर बढावा ना मिली? अगर हमनी के नेता लोग अफजल गुरु के सजा नइखे दिहल चाहत, त का ओह लोगन के हक बा हर साल संसद पर हमला के बरसी के समय (13 दिसम्बर) ओहिजा शोक-सभा करे के? मुंबई हमला के एह बरसी पर सवाल त बहुत सारा बा, लेकिन नाही एको जबाब लउकता, नाही जबाब देवे वाला।Related news items:\nझारखंड में नक्सलियन के खिलाफ लडाई के तैयारी\nअरुंधती की सेना और सरकार का रवैया\nट्रेन पर नक्सली हमला; 150 से बेसी हताहत\nआज सुनावल जाई कसाब के फांसी के सजा?\nरोहतास में भारी मात्रा में विस्फोटक बरामद\n...फेर लउकल माओवाद के तालीबानी रुप\nभारत में तालिबान बनत माओवाद !


टटका खबर (सोमार, 24 अगस्त 2015) – टटका खबर\nटटका खबर (सोमार, 24 अगस्त 2015)\nचीन आपन मुद्रा युआन के भाव का गिरवलसि कि दुनियाभर के शेयर बाजारन में हाहाकार मच गइल बा. ग्रीस के संकट से अबहीं बाजार उबरियो ना पवले रहुवे तबले सामने आ गइल चीन के बुलबुला. चीनी सामान के त गारंटी पहिलहूं ना रहुवे बाकिर अब लागत बा कि चीनो के गारंटी नइखे रहि गइल. दुनिया के सबले बड़का बाजारन में दुसरका जगहा मानल जाए वाला चीन के बुलबुला फूट गइल लउकत बा. एहसे दुनिया भर के बाजार में बड़हन बिकवाली होखे लागल बा. केहू के नइखे बुझात कि बाजार के गिरावट के पेंदी कहवां बा. हालांकि रिजर्व बैंक गवर्नर आ देश के वित्त मंत्री भरोसा दिआवे में लागल बाड़ें कि चीन का चलते घबरइला के जरूरत नइखे आ भारत के बाजार में पुरहर मजबूती मौजूद बा. आजु बाजार जब ढिमलाइल शुरु कइलसि त ढिमलाते चल गइल. दुनिया भर के शेयर बाजारन में आइल गिरावट एह बिकवाली के अउरी मजबूत कर दिहलसि.\nबाकिर सचहु घबरइला के जरूरत नइखे. कह सकीलें कि शेयर बाजार में लूट मचल बा आ एह आपाधापी में औने पौने दाम पर बेचात बा बहुते काम आ दाम वाला शेयर. जेकरा लगे दाम बा आ बाजार समुझे के बेंवत ऊ आजुओ मुनाफा काट रहल बा. जान जाईं कि गिरत दाम पर जे खरीदत बा उहे बाद में चल के मुनाफा काटी. एह से खरीदीं भा मत बाकिर अगर रउरा लगे बढिया कंपनी के शेयर बा त ओकरा के बेची जन. साल दू साल के धीरज धर लीं त ओहु में मुनाफा होखल तय बा.\nसोमार का दिने सेंसेक्स में 625 अंक के गिरावट आइल जबकि निफ्टी में ओहू ले बड़हन गिरावट देखे के मिलल 491 अंक के. संख्या का लिहाज से ई भलही सेंसेक्स के कम के गिरावट लउकत बा बाकिर अनुपातिक रूप में निफ्टी में अधिका गिरावट भइल बा. एही आपाधापी में रुपियो आजु हर डालर पर 66 रूपिया 65 पइसा हो गइल. क्रूड तेल के दाम पिछला साढ़े छह बरीस में अतना कम ना रहुवे जतना आजु हो गइल बा. शेयर का संगही आजु दुनिया के बाजार में सोनो के दाम में गिरावट दर्ज भइल बाकिर डालर महँग भइला का चलते देश में सोना महँग हो गइल.\nबिहार में अब एनडीए के घटक दलन का बीच टिकट बँटवारा खातिर विवाद शुरु हो गइल बा. आजु रामविलास पासवान के गोल लोजपा आ उपेन्द्र कुशवाहा के गोल रालोसपा भाजपा से कहलन कि जल्दी से जल्दी टिकट के बाँट बखरा कर लीहल जाव. एहलोग के कहना बा कि भाजपा महक 110 सीट पर लड़े आ बाकी सीट एनडीए के दोसरा गोलन के दे दिहल जाव. एह लोग के इहो कहना बा कि चुनाव के नारा में अबकी बार भाजपा सरकार का बदले एनडीए सरकार के बात कइल जाव. जन अधिकार पार्टी के संरक्षक आ सांसद पप्पू यादव के कहना बा कि अगर 8 तारीख ले कवनो प्रस्ताव नइखे भेजत भाजपा त ऊ आपन अलग राह ध लीहें.\nकेंद्रीय मंत्री आ सेना प्रमुख रहल जनरल वी. के. सिंहो सैनिकन के वन रैंक वन पेंशन के मांग का समर्थन में खुल के आ गइल बाड़ें. बाकिर कहलन कि कुछ पेंच बा जवना चलते एहमें समय लागत बा. कहलन कि भाजपा आ पीएम मोदी एह खातिर किरिया खइले बाड़ें.\nनेपाल में पुलिस आ प्रदर्शनकारियन का बीच झड़प में आठ गो पुलिसवालन के मौत हो गइल बा आ कुछ पुलिसकर्मी गायबो बतावल जात बाड़ें.\nसंयुक्त राष्ट्र के एगो न्यायाधिकरण के कहना बा कि भारत के दू गो मछुआरन के मारे वाला इटली के दू गो नौसैनिकन पर मुकदमा मत चलावल जाए काहे कि अहसे विवाद बढ. जाई. दुनू देश से एह बारे में रिपोर्ट 24 सितंबर ले पेश करे के कहल गइल बा.\nकोलंबो में भइल दुसरका टेस्ट मैच में भारत श्रीलंका के 278 रन से हरा दिहलस. एह मैच का बाद श्रीलंका के खिलाड़ी कुमार संगकारा टेस्‍ट मैच के अलिवदा कह दिहलन. 413 रन बनावे के निशान खातिर खेलत श्रीलंका महज 134 रन बनावत बनावत आल आउट हो गइल.\nडाक विभाग आजु पटना में सम्राट अशोक के नाम पर स्मारक टिकट जारी कइलसि जवना के दाम पाँच रुपिया राखल गइल बा. टिकट जीपीओ डाकघर में बिकाए लागल बा.\nसावन के आखिरी सोमार का दिने देश भर में हिन्दू श्रद्धालू भगवान शिव के पूजा अर्चना कइले. हर जगह शिव मन्दिरन के श्रद्धाभाव से सजावल गइल रहुवे आ लोग एह मदिरन में भगवान शिव के जलाभिषेक कइले.\nमंगल का दिने केन्द्र सरकार संसद के सत्र बोलावे का बारे में फैसला ले सकेले. मानसून सत्र में कई गो जरूरी विधेयकन के कांग्रेस का जिद्द का चलते पारित ना करावल जा सकल जवना से कई तरह के समस्या उपजे लागल बा.\nTags: Online Bhojpuri Newspaper, टटका खबर, भोजपुरी में खबर.\nटटका खबर (अतवार, 23 अगस्त 2015)\nटटका खबर (शनिचर, 22 अगस्त 2015, देश दुनिया)\nटटका खबर (बियफे, 20 अगस्त 2015, देश दुनिया)


फेर बैतलवा फेंड़ पर – Anjoria\nकुछ लोग अपना असफलता से बरबाद हो जाला आ कबो कबो कुछ लोग अपना सफलता से बरबाद हो जाला. सफलता के पचावे के, ओकरा के सम्हार के राखे के, आ अपना सफलता के जोगवले राखत आगा के सफर जारी रखल जरुरी होला. कई बेर सफलता कुछ अलगे तरह के समस्या ले के आवेला.\nअँजोरियो का साथे कुछ अइसने हो रहल बा. कवनो वित्तीय लाभ ना मिलला का बावजूद एकरा से अतना आत्मीय लगाव हो गइल बा कि थोड़हू देर खातिर कवनो व्यवधान आवेला त हम परेशान हो जाइले. वेबहोस्टिंग के अलगे समस्या होले. जबले राउर वेबसाइट लोकप्रिय नइखे होखत त एक से एक सस्ता वेबहोस्ट मिलल करेले बाकिर जसहीं रउरा वेबसाइट के लोकप्रियता बढ़ल होस्ट लोग अंकुशा लगावल शुरु कर देले. एह क्रम में एह होस्ट से ओह होस्ट तक आवत जात रहीं कवनो अन्तर नइखे पड़े वाला काहे कि उपर चढ़ के देखा त घर घर एके लेखा. करीब करीब हर वेबहोस्ट के एकही हाल बा.\nखैर पहिला कदम में शेयर्ड होस्टिंग से उपर आ के सेमी डेडिकेटेट होस्टिंग तक के बोझा त उठा लिहनी. अब एकरा आगा जाये के हिम्मत नइखे. कोशिश रही कि एही सीमा में आपन काम कइल जाव. कुछ सुविधा कम कर के, कुछ इन्टरएक्टिविटी कम कर के काम चलावे के पड़ी.\nरउरा ई जान के खुशी त जरुरे होत होखी कि राउर अँजोरिया पिछला कुछ महीना से लगातार हिन्दुस्तान के सबसे लोकप्रिय भोजपुरी वेबसाइट बनल बिया बावजूद एकरा कि एहिजा विवादास्पद मुद्दन से दूरी बना के राखल जाला. भोजपुरी के दुनिया में कतनो किचकिचाईन होखे अँजोरिया ओह सबसे बेखबर बनल रहे के कोशिश करेले. एह क्रम में कुछ लोग दोस्त से बदल के अपरिचित बन जाले, बाकिर हम संतोष कर लिहिलें कि चलऽ कम से कम दुश्मन त ना बनल. ना त एहिजा दोस्ती कब दुश्मनी में बदल जाई केहू नइखे जानत.\nअँजोरिया के दोसर मजबूरी बा कि ई कोशिश कि भोजपुरी के प्रतिनिधि साहित्य दिहल जाव, जवन रचना चुनल जाव तवना के स्तर अँजोरिया के सुभाव का अनुरुप होखे. कुछेक रचनाकारन के एह पर आपत्ति भइल तबसे हम तय कर लिहनी कि अब केहू के रचना में सुधार, भा ओह लोग का नजरि में बिगाड़, ना करब आ रचना जस के तस परोस देब. अब उहे कर रहल बानी. दोसरा के सुधारल आसान ना होला त अपने सुधर जाये के तय कर लिहनी. तबहियो रउरा ई जान के खुशी होखी कि अब ले कवनो प्रतिष्ठित रचनाकार के हमरा संपादन भा अनुवाद पर कवनो आपत्ति नइखे भइल. आ एहसे हम सोचीलें कि हमार अनुवाद आ सुधार काम लायक होले.\nआजु ई बाति कहे के कारण ई बा कि आजु फेर रात बारह बजे से सबेरे नौ बजे ले अँजोरिया बन्द रहुवे. कारण जाने के कोशिश कइनी त वेबहोस्ट से मालूम चलल कि एकरा पहिला पन्ना के बोझा कुछ बेसी बा जवना चलते ओही सर्वर पर मौजूद दोसर साइटन के दिक्कत हो रहल बा. एह सुधार का कोशिश में आजु बहुते कुछ बोझा घटा दिहले बानी. देखल जाव अब अगिला बेर व्यवधान कब आवत बा.\nअँजोरिया के अंजोर बनवले राखे खातिर रउरा के धन्यवाद देत\nPrevious Post: Munni will be defamed in Bhojpuri too\nNext Post: ई कवना देश के नक्शा हऽ ?


टटका खबर, 26 सितम्बर 2017, मंगल – टटका खबर\nभारत अउर अमरीका के रक्षा मंत्रियन के भेंट अउर बातचीत का बाद जारी बयान में कहल गइल बा कि कतहिंयो आतंकवाद के सुरक्षित शरणस्‍थली रहे बने के बर्दाश्‍त ना कइल जा सके. आजु भारत के रक्षा मंत्री निर्मला सीतारामन आ अमरीका के रक्षा मंत्री जेम्‍स मेटिस के नई दिल्‍ली में भेंट अउर बातचीत भइल.\nमॉरिशस के उच्चायुक्त जगदीश्वर गोबरधन आजु बिहार के मुख्यमंत्री नीतीश कुमार से भेंट क के2नवम्बर का दिने मारीशस में होखे वाला ‘अप्रवासी दिवस’ के 187वां वर्षगांठ समारोह में मुख्य अतिथि का रूप में शामिल होखे के नेवता दीहलें.\nवाराणसी कमिश्नर के कहना बा कि बनारस हिन्‍दू विश्‍वविद्यालय में भइल बवाल के दोषी विश्वविद्यालय के अधिकारी बाड़ें जे मामला सही तरीका से निपटा ना पवलें. विश्‍वविद्यालय एह मामला के जोँच ला उच्‍च न्‍यायालय के सेवा निवृत्‍त न्‍यायाधीश के अध्‍यक्षता में एगो जांच समिति बनावे के एलान कइले बिया. पुलिसो के अपराध शाखा एह मामला के अलग से जाँच करी.\nजम्‍मू-कश्‍मीर में नियंत्रण रेखा का नियरा भइल मुठभेड़ में हिजबुल के एगो बड़हन आतंकवादी अब्‍दुल कयूम नाजर के मार गिरावल गइल.\nयूपी के बलिया में प्रधानमंत्री नरेंद्र मोदी के ड्रीम प्रोजेक्ट आदर्श ग्राम योजना ला चुनाइल गाँव ओझवलिया के दू गो ग्राम विकास अधिकारयि.न के निलम्बित क दीहल गइल.\nबलिये का रेवती इलाका के एगो गाँव में आजु मंगल का भोर में दिशा मैदान ला निकलल लडिकी साथे ओकरे आशिक अपना एगो दोस्त साथे मिल के ओकर बलात्कार क दिहलसि.\nबिहार कांग्रेस का अध्यक्ष पद से हटावल अशोक चौधरी कहतारें कि हटवला के अनेसा त रहबे कइल बाकिर जवना तरह से उनुका के हटावल गइल से दुखी क दिहलसि.\nस्पेशल टास्क फोर्स के एगो दस्ता आजु गाजीपुर में हरियाणा से तस्करी क के ले आवल गइल 630 पेटी अंग्रेजी दारु का साथे दू गो तस्करन के गिरफ्तार क लिहलसि. या\nइलाहाबाद के कोरांव इलाका के पचेड़ा गाँव के भाई-बहिन नहर में नहात घरी डूब गइलें आ दूनू बचवन के मौत हो गइल\nपरीक्षा में नकल रोके का इरादा से फैसला लीहल गइल बा कि अब ओह स्कूल के केन्द्र ना बनावल जाऊ जहाँ सीसीटीवी कैमरा ना लागल होखी.\nजौनपुर जिला के सिकरारा इलाका में भइल एगो सड़क हादसा में सबेरे टहले निकलल महतारी बेटी के मौत हो गइल.\nअसम, मेघालय, बिहार, नागालैंड, मणिपुर, मिजोरम, त्रिपुरा, गांगेय पश्चिम बंगाल, ओडिशा, तटीय आंध्र प्रदेश अउर तेलंगाना में बुध का दिने आंधी तूफान का साथे बरखा होखे के अनेसा जतावल गइल बा.\nदेवरिया के बघौचघाट में काल्ह भइल एगो सरकारी डाक्टर अब्दुल खालिद के हत्या से नाराज डाक्टर आजु सरकारी अस्पतालन में हड़ताल क दीहलें आ काम ना कइलें.\nपूरा शराबबंदी लागू रहला का बावजूद भा कहीं कि शराबबंदी का चलते बिहार में शराब के तस्करी के सिलसिला बद्तूर जारी ब. आजुओ कई जगहा से कुल मिला के चालीस लाख रुपिया से अधीका के शराब जब्त कइल गइल बा.\nसारण जिले के मढ़ौरा प्रखंड के रसूलपुर पंचायत के सरपंच रामू साह के काल्हु कुछ बदामाश अपहरण क लिहले रहलें. पुलिस आजु उनुका के सकुशल बरामद क लिहलसि.\nयूपी में प्राइमरी शिक्षक बहाली में लिखित परीक्षा जरुरी बनावल गइल. 60 फीसदी ओह परीक्षा का आधार प आ 40 फीसदी शैक्षिक योग्यता ला दीहल जाई. साथही शिक्षा मित्रन के काम के हर साल का बदले 2.5 अंक दीहल जाई जवना कि 25 अंक ले जा सकेला. एह तरह शिक्षा मित्र लोग के सफलता के उमीद बढ़ जाई.\nTags: इलाहाबाद, गाजीपुर, जौनपुर, देवरिया, प्राइमरी शिक्षक बहाली, बलिया, सारण


हिन्दू नेता के लागत बा अपना जान प खतरा – टटका खबर\nPosted on January 16, 2018 by Reporter\nविश्व हिन्दू परिषद के नेता प्रवीण तोगड़िया के अपना जान प खतरा लउकत बा आ ऊ देश के हिन्दूवादी सरकारन से आपन जान बचावे के जुगाड़ गगावत जलत बाड़ें. सोमार का दिने करीब बारह घंता लापता रहला का बाद उनुकर पता तब चलल जब उनुका के केहू बेहोशी का हालत में अस्पताल में भरती करा गइल. अस्पताल के कहना बा कि के भरती करावल से निइखे मालूम बाकिर ऊनकर शूगर लेवल बहुते गिर गइल रहुवे आ ऊ बेहोशी का हातत में रहलें.\nबाद में अपना प बीतल रो रो के सुनावत प्रवीण तोगड़िया कहलन कि सबेरे उनुका के गिरफ्तार करे ला राजस्थान क् पुलिस आइल रहुवे. एह अनेसा से कि उनकर इनकाउन्टर करावल जा सकेला ऊ खुदे गाटब हो गइलन. बीसन बरीस पुरान केसन के खोज खोज के निकातल बाड़ी सँ भाजपा वाली राट्य सरकार आ एहमें गुजरात आ राजस्थान के सरकार आगे बाड़ी सँ.\nतोगड़िया के कहना बा कि उनकर आवाज दबावे के कोशिश हो रहल बा बाकिर ऊ हिन्दुवन ला आपन काम करत रहीहें, कहलन कि उनुका लगे किताब आ भगवान के नाम का अलावे कवनो देसर संपति नइखे.\nअतरज के बाति बा कि डॉ प्रवीण तोगड़िया के जेड कटेगरी के सुरक्षा हासिल बा आ एकरा बावजूद ऊ अपना के सुरक्षित नइखन समुझत. असल में उनुकर मनभेद भाजपा के मौजूदा नेतवन से जगजाहिर बा आ शायद एही चलते उनुका के चुप करावे के कोशिश कइल जा रहल बा.\nटटका खबर, देश-दुनिया\nप्रवीण तोगड़िया, विश्व हिन्दू परिषद\nबसपा वाली बहिना बीचे में चुनाव के बाति कहली\nफरियाइल नइखे अदालत के रार


भारतीय प्रम मोदी के अभिनंदन में भोजपुरी नईखे, काहे ? – Aapan Birgunj\nritu raj प्रकाशित मिति - May 9, 2018 1 0\nवीरगंज, २६ बईशाख //\nभारतीय प्रधानमंत्री नरेंद्र दामोदरदास मोदी बईशाख २८ गते शुक्रवार के दिन नेपाल के जनकपुर आ रहल बानीं। प्रधानमंत्री मोदी के जनकपुर के जानकी मंदिर में पूजा-अर्चना के कार्यक्रम बा । एह मोका प प्रदेश-२ के समूचा जनता के साथे-साथे पूरा नेपाल में हर्षोल्लास व्याप्त बा । प्रधानमंत्री मोदी के अईला से नेपाल-भारत के सम्बंध एगो ऊँचाई पर पुगी ई भरोसा बा । बाकिर ई हँसी-ख़ुशी का बीच पूरा नेपाल के भोजपुरिया समाज के मन तनका छोट हो गईल जईसन बुझाता ।\nपिछलका ३-४ दिन से जबसे ई समाचार आईल बा जे भारतीय प्रधानमंत्री मोदी के अभिनंदन चारगो भाषा मैथिली, नेपाली, हिंदी आ अंग्रेज़ी में होई तभिए से भोजपुरिया समाज अपना-आप के अपहेलित महसूस कर रहल बा । प्रदेश न-२ के भोजपुरिया समाज के आम जन के मन का हुलास बा जे ई चारू भाषा के साथे-साथे अगर भोजपुरी भी रहअईत त बड़ा नीमन रहअईत ।\nभोजपुरी भाषा, साहित्य आ संस्कृति खातिर काम कर रहल २०२८ साल में स्थापित संस्था ‘नेपाल भोजपुरी समाज, वीरगंज’ से जब आपन वीरगंज के टीम एह सम्बंध में जाने के चाहलख त समाजिक अभियंता आ नेपाल भोजपुरी समाज के सदस्य प्रकाश थारु जी बतवनीं “भारतीय प्रधानमंत्री नरेन्द्र मोदी के जनकपुर भ्रमण से हमनीं समूचा भोजपुरिया समाज गर्वित बानीं । ई हमनीं ला ख़ुशी के बात बा जे उहाँ हमनीं काप्रदेश न-२ के राजधानी आ रहल बानीं ।\nलेकिन जब ई समाचार सुननी कि उनकर अभिनंदन भोजपुरी के अलावे चारगो भाषा में होई त मन में ई बात आईल कि भोजपुरीयो रहअईत त नीमन बात होखईत।” प्रकाश जी आगे कहनी कि “नेपाल भोजपुरी समाज से हम आ सचिव रितु राज एही संदर्भ में मुख्यमंत्री से जनकपुर में भेंट करे गई रहनी । मुख्यमंत्री जी कहनीं जे भारतीय प्रधानमंत्री नरेंद्र मोदी के नागरिक अभिनंदन कार्यक्रम में प्रदेश सरकार के कवनो भूमिका नईखे ।\nई अभिनंदन प्रदेश सरकार ना बलुकि जनकपुरवासी के द्वारा जनकपुर उप-महानगरपालिका करी । उहाँ के कहनी जे नागरिक अभिनंदन स्थानीय नागरिक के काम ह । अब उ जवन भी भाषा में करे । उनकर कहनाम बा कि चार गो भाषा मैथिली, नेपाली, हिंदी अंग्रेज़ी वाला बात ग़लत बा । कवनो एकेगो भाषा में होई । उहाँ के ई भी कहनी जे भोजपुरी कबो छूटी ना । भोजपुरी भाषा के साथे कबो भी अन्याय ना होई ।” आपन वीरगंज टीम जब नेपाल भोजपुरी समाज, वीरगंज के अध्यक्ष श्री रामदेव श्रीवास्तव से बात कईलख त उहाँ के कहनी” टीम के टोली मुख्यमंत्री से भेंटे गईल बा ।\nअगर संतोषजनक उत्तर ना मिली त आगे सम्बंधित निकाय में आपन बात राखल जाई ।” भोजपुरिया जनसमाज में विभिन्न संचार माध्यम से अब ई बात भी उठे लागल बा जे जब चारगो भाषा में नागरिक अभिनंदन हो सकत बा त भोजपुरी मिलाके पाँच गो भाषा में काहे ना ? फ़ेसबुक, ट्विटर सहित अन्य समाजिक संजाल में ई ज़ोर-शोर से चर्चा के विषय बा ।\nसमाज के सचिव रितु राज बतवनी जे” माननीय मुख्यमंत्री से भेंट एकदम सकारात्मक रहल । उनका ओर से हमनी के भरोसा मिलल कि प्रदेश न -२ में भोजपुरी भाषा आ भाषी दूनू के साथे कबो भेदभाव ना होई । बाकिर जब ईहे संदर्भ में हम जनकपुर के आदरणीय मेयर साहब लालकिशोर साह से टेलीफ़ोन से बात कके निहोरा कईनी आ कहनी कि सम्पूर्ण भोजपुरीया समाज के रउआ से विनम्र आग्रह बा जे माननीय प्रधानमंत्री मोदी जी के नागरिक अभिनंदन में मैथिली, नेपाली, हिंदी, अंग्रेज़ी के साथे-साथे भोजपुरी भी रही त हमनी के करेजा जुड़ा जाई । उहाँ के कहनी कि अभिनंदन पत्र त छपाए चल गईल बा ।\nउहाँ के ई भी ना कहनी जे कवन कवन भाषा में छपाता । उहाँ के बात में स्पष्टता के अभाव रहे । उहाँ के विस्तृत बात बाद में करेके कहनी । जब हम दोबारा टेलीफ़ोन कईनी त दोसर आदमी फ़ोन उठावत बा । हम ३-४ बार टेलीफ़ोन कर चुकल बानीं। लेकिन अब उनकर मोबाईल नईखे उठत । हम मैसेज भेजनी ह । देखीं का जवाब आव ता ! हमनी के पूर्णरूप से सकारात्मक बानीं । हमनी के पूर्ण विश्वास बा जे सम्पूर्ण भोजपुरिया समाज के मान राखल जाई ।\n” ईहे सबके बीच जब आपन वीरगंज के रिपोर्टर जनकपुर के मेयर लालकिशोर साह से सम्पर्क करे के प्रयास कईलख त लगातार मोबाईल के घंटी बाजला के बाद भी उनकर मोबाईल ना उठल । मैसेज भेजला का बाद भी कवनो रिप्लाई ना आईल । अभी तक के जानकारी अनुसार भारतीय प्रधानमंत्री नरेंद्र मोदी बईशाख २८ गते सबेरे दस बजे जनकपुर चहुँपेम । क्षणिक विश्राम पश्चात उनकर जानकी मंदिर में पूजा-अर्चना के कार्यक्रम बा । ओकरा बाद नागरिक अभिनंदन के भव्य कार्यक्रम बा ।


रात के बात त दूर, दिनो में पुलिस गश्ती नईखे करत, लाचार डीजीपी के इस्तीफा दे देवे के चाही!\nबिहार के पुलिस महानिदेश (डीजीपी) अपने पुलिस के काम-काज प सवाल खड़ा कईले। डीजीपी केएस द्विवेदी सभे जिला के एसपी के चिट्ठी लिख के आपन नाराजगी जतवले, जवना से पुलिस विभाग में खलबली मच गईल। उहें, विपक्षी दल के बईठे-बईठल नीतीश सरकार प हमला बोले के मुद्दा मिल गईल।\nराजद नेता आ बिहार विधानसभा में नेता प्रतिपक्ष तेजस्वी यादव अवुरी कांग्रेस नेता आ विधान पार्षद प्रेमचंद मिश्रा सरकार प हमला बोलले। तेजस्वी यादव बिहार के डीजीपी के ओर से राज्य के पुलिस के काम काज प सवाल उठावे जाए प कहले कि, "उ (डीजपीपी) हमरा दावा प मोहर लगवले बाड़े कि पुलिस स्टेशन के मुख्यमंत्री सह गृह मंत्री नीतीश कुमार के ओर से सीधा तस्कर अवुरी अपराधी के साथ सांठगांठ में सबसे अधिका बोली लगावेवाला के नीलाम कईल जाता।" संगही उ सवाल उठावत कहले कि 'का अयीसन नईखे?'\nकांग्रेस नेता प्रेमचंद मिश्रा कहले कि डीजीपी जिला पुलिस कप्तान के दोबारा चिट्ठी लिखले बाड़े। दोबारा चिट्ठी लिखे से साफ हो गईल कि पहिले लिखल गईल चिट्ठी में उ जवन निर्देश देले रहले, ओकरा प कवनो अधिकारी-पदाधिकारी संज्ञान ना लेले। जवना से साफ बा कि बिहार में पुलिस प्रशासन पूरा तरह से डीजीपी के निर्देश के अनदेखी करतिया।\nसंगही उ सवाल खड़ा करत कहले कि डीजीपी जदी अपराध से जुड़ल बेबस देखाई देतातारे, त पद प काहे खाती बनल बाड़े? अयीसना लाचार डीजीपी के इस्तीफा दे देवे के चाही।\nदरअसल, डीजीपी चिट्ठी में कहले कि राज्य में रात में गश्ती के बात त बहुत दूर बा इहाँ तक कि दिनो में पुलिस गश्ती नईखे करत। जवना चलते अपराधी दिन में घटना कईला के बाद आराम से फरार हो जातारे। हालांकि, उनुकर कहनाम बा कि एकरा बावजूद अपराध में कमी आईल बा। लेकिन अपराधी के मनोबल में कमी नईखे आईल।\nमालूम रहे कि एकरा से पहिलहू डीजीपी शराब, हथियार अवुरी प्रतिबंधित वस्तु के रोकथाम खाती नाकाबंदी के सुझाव देले रहले। लेकिन ए सुझाव के पालन ना भईल। अब एक बेर फिर से डीजीपी सभे जगह नाकाबंदी के निर्देश देले।\nFirst Update: 28 December, 2018 11:37 AM


मनोज तिवारी मोँछ कटवा दिहले – Anjoria\nमनोज तिवारी मोँछ कटवा दिहले\nअक्टूबर 13, 2010 मनोज तिवारी, मोँछ कटवा\nबिग बॉस सलमान खान का घर में रहे का गइले, मनोज तिवारी आपन मोंछ कटवा दिहले. अब एह बात के अलंकार में लिहला के जरुरत नइखे. भइल अतने बा कि बिग बॉस के सदस्यन का दबाव में आ के मनोज तिवारी मोँछ मुड़ा लिहले बाड़न बाकिर आपन तेवर नइखन बदलले.\nभोजपुरी सिनेमा के मेगास्टार मनोज तिवारी आ शॉटगन शत्रुघ्न सिन्हा के पहिचाने रहल उनकर मोँछ. कई बेर त एही मोँछ का जिद्द में मनोज तिवारी कई गो फिल्मन के आफर छोड़ दिहलन. अब शत्रुघ्नो सिन्हा रामगोपाल वर्मा के फिल्म रक्त चरित्र में आपन मोँछ कटवा लिहले बाड़े त मनोज तिवारी बिग बॉस का घर में. बाकिर भोजपुरिया अन्दाज नइखन छोड़ले मनोज. बिग बॉस सलमान खान के ऊ भोजपुरी सिखावे में लागल बाड़े आ सलमान भोजपुरी डायलाग सुन सुन के अतना अचरज में बाड़न कि भोजपुरी सिखिये के दम धरे के जिद्द ठान लिहले बाड़न.\nमोँछ मुन्डा मनोज के देख के सीमा परिहार खुश ना भइली आ कह दिहली कि ऊ मर्द ही क्या जिसके मूंछे न हों. श्वेता तिवारी तब किचन में रहली. निकलली त देखली कि मनोज सफाचट हो गइल बाड़े. कहली कि मूंछ में आप भोजपुरिया सिनेमा के हीरो लागत रहीं बाकिर अब ई राउर नया लुक बा. बाकिर बाकी लोग निरमोछिया मनोज के देख बहुते खुश बा. बिग बॉस सलमानो खान कह दिहले कि वाह मनोज जी क्या लुक है !\nअनुसुईया के बिआह १४ अक्टूबर के हो रहल बा


आजु मौको बा आ दस्तुरो कि मोदी सरकार के साफ साफ चेता दीं. सरकार अगर सोचत बिया कि हमनी का खिलाफ जाँच करवावे के बाति कहि के उ हमनी के डेरवा दी आ हमनी का ओकरा सामने सरेन्डर कर देब जा त उ बड़हन गलतफहमी में जीयत बिया. हमनी का चीन सरकार के सेना ना हईं जे एक घुड़की पर वापस लवटि जाइब जा. हमनी का खानदानी चोर आ गिरहकट हईं जा. आजु से ना शुरुवे से हमनी के खानदान देश के संपति आपन मानत आइल बा आ अपना संपति के कवनो तरह से इस्तेमाल करे के हमनी के हक बा.\nहमनी पर आरोप इहे नू बा कि हमनी का देश आ समाज के दुश्मनन से चंदा का बहाने घूस लिहले बानी जा. त का गलत कइनी जा. देश आ समाज के दुश्मनन के संपति हथियाववल त देश सेवा माने के चाहीं आ ओकरा खातिर हमनी के परिवार के हर बेकत के भारत रत्न मिले के चाहीं. मोदी सरकार नइखे देत त मत देव. जहिए मौका मिली तहिए भारतो रत्न ले लेब जा. अतना लोग के मिलल बा सभे हकदारे ना नू रहुवे, कुछ लोग त एकरा के अपने हथिया लिहले रहुवे.\nसरकारी संपति सरकारे के नू होला आ हमनी का त हमेशा सरकारे रहल बानी जा. आजुओ भलही मोदी सरकारी कुरसी पर बइठल बाड़ें पर उनुका से हमनी के कुछऊ उखड़े वाला नइखे. एह देश में कानून के राज चलेला आ कानून हमनी का अपना पाकिट में रखले बानी जा. जामा मस्जिद के बिजली बिल त सरकार असूल नइखे पावत, मौलाना साद के धर नइखे पावत आ हमनी के धरे के सपना देखत बिया. हुँह, ई मुँह आ मसूर के दाल !\nएह देश के कानून जवना रफ्तार से चलेले तवना हिसाब से हमनी के दू गो पुस्त अउरी राज कर ली. जमानत पर हमनी के पूरा खानदान चलत बा. त ओहसे का, एगो अउर केस में जमानत ले लेब जा. एहसे सलाह इहे बा कि हमनी के गड़ल राज खोदे के कोशिश मत करे.


टेंशन दीहल जाला, लीहल ना जाव ! (बतंगड़ – 5) – Anjoria\nटेंशन दीहल जाला, लीहल ना जाव ! (बतंगड़ – 5)\nनवम्बर 10, 2016 हिन्दू कायर कौम\nटेंशन दीहल जाला, लीहल ना जाव. जिनिगी का हर मैदान में ई रणनीति मजगर साबित होले बशर्ते रउरा मे बेंवत होखे सोझा वाला के टेंशन दे सके के. ब्लफ मारत खाली फँउके ला फँउके वाला के ई चाल उलुटो पड़ सकेला. जइसे कि अब पाकिस्तान का साथे होखे लागल बा. आजादी का बाद से पीवी नरसिंहा राव आ अटल बिहारी बाजपेयी छोड़ केन्द्र पर हमेशा गैर हिन्दूवादियन के सरकार रहल बिया जेकरा के टेंशन देबे के बेंवत पाकिस्तान का लगे हमेशा से रहत आइल बा. मजहब का आधार पर बनल दू गो देशन में से पाकिस्तान त इस्लामिक देश बन गइल बाकिर अपना के मानसिक रुप से मुसलमान बतावे वाला जवाहर लाल का खुरचाल का चलते हिन्दुस्थान इण्डिया बन के जिये ला मजबूर क दीहल गइल.\nतब के बड़हन कांग्रेसी नेता रहल मोहनदास के मानना रहल कि हिन्दू कायर कौम ह आ ई आपन जान बचावे ला बाकी सबकुछ तज सकेला. जबकि मुसलमान कायर ना होखसु आ अपना फायदा ला कवनो हद ले जा सकेलें. एह तरह उनुको जरुरी ना लागल कि हिन्दुस्थान के हिन्दुस्थान बनावल जाय, इण्डिया ना. आ बाद के हालात देखइबो कइलसि कि हिन्दुस्थान के इण्डिया बनावे का खुरचाल का खिलाफ कवनो आवाज ना उठल.\nएक बेर अपना राह से हट गइल इण्डिया नेहरु गाँधी के एही विचार का चलते कश्मीर समस्या का साथे जिये ला सरापित हो गइल. कांग्रेसी नेता जानत रहलें कि हिन्दूवन मे एका होखल असंभव बा आ तमाम राजनीतिक गोल हिन्दूवन के कवनो ना कवनो बहाने बाँटत चल गइलें. हिन्दू महासभा अपना कट्टरवादी रुख का चलते हिन्दूवन के पूरा साथ ना बटोर सकलें आ हिन्दू हितन पर चोट मारे के तरीका कारगर बनल रहि गइल. शुरुवे से कश्मीर पर आपन हक जतावत पाकिस्तान के ओह इलाका के आबादी के साथो मिल गइल आ इण्डिया में रहला का बावजूद एगो खास जमात, मजहब ना, पाकिस्तान का इशारा पर इण्डिया के टुक्की टुक्की करे के प्लान पर काम करत रहि गइल.\nबाकिर कहल जाले कि एक दिन घूरो के दिन फिरेला. हिन्दुस्थानो के दिन फिरल आ केन्द्र में भारत के सोचे वाला, भारत के चाहे वाला आ भारत ला कवनो सीमा ले जाए खातिर तइयार रहे वाला सरकार बनि गइल. बनते हमलावर ना बनि के ई सरकार पाकिस्तान के पूरा समय दिहलसि सुधरे ला. बाकिर कुकुर के पोंछ ना सीधा होला, ना भइल. पाकिस्तान अपना गलतफहमीं में जीयत रहे वाला तौर तरीका अपनवले रहि गइल.\nबाकिर बकरी के माई कब ले खरजिउतिया मनाई. कातिक आ सावन के एक ना एक दिन जाहीं के होला. अबकि स्वतंत्रता दिवस का दिने लाल किला से दंशवासियन के संबोधित करत हमहन के राजा पीएम गुलाम कश्मीर आ बलुचिस्तान के जिकिर छेड़ के पाकिस्तान आ भारत में रहे वाला पाकिस्तानियन के भउँचक क दिहलें. पाकिस्तान का तरफ से आवाज उठला से पहिलहीं भारत में रहे वाला पाकिस्तानी चिलपों मचावल शुरु क दिहलें. टेंशन में आ गइल खुरशीद अहमद आ दिग्विजय सिंह जइसन नेता त सीधे पाकिस्तानी बोली बोले लगलें. एहन के कहना बा कि बलुचिस्तान पाकिस्तान के अन्दरुनी मामिला ह आ ओह पर ना बोले के चाहीं. दिग्विजय सिंह कश्मीर के भारत के कब्जावाला कश्मीर कह दिहलन. लाग गइल कि उनुका दिमाग के कब्जा ढील हो गइल बा.\nटेंशन बरदाश्त करे के बेंवत एह पाकिस्तानियन में नइखे. बलुचिस्तान के आजादी अब ढेर दिन दूर नइखे. बांग्लादेश बने में जवन टाइम लागल ओकर चउथाइयो नइखे लागे वाला बलुचिस्तान बने में.\nहो सकेला कि कुछ पढ़वइआ आजु टेंशन में आ गइल होखसु बाकिर हमरा कवनो टेंशन नइखे. काहे कि –\nटेंशन दीहल जाला, लीहल ना जाव !


कर्नाटक में वोटिंग आ पवन बंसल के इस्तीफा – टटका खबर\nकर्नाटक विधानसभा के चुनाव खातिर आजु वोट डालल जा रहल बा. सबेरही से भारी भीड़ पोलिंग बूथ पर लागे लागल रहुवे आ वोटिंग के रफ्तार तेज रहुवे. बाकिर दुपहरिया में तिक्खर घाम का चलते वोटिंग कुछ मद्धिम चाल से भइल. दू बजे ले चालीस फीसदी वोट पड़ चुकल रहुवे.\nविधानसभा चुनाव होखला का बावजूद एह चुनाव के राष्ट्रीय महत्व बा. अगर कांग्रेस एहिजा सरकार बना लेत बिया त कांग्रेसियन में उछाह आ जाई दोसरा राज्यन का चुनाव से पहिले. बाकिर अगर कहीं भाजपा दुबारा सरकार बना लिहलसि, भलही जदसेकुलर का सहजोग से त देश के राजनीतिक माहौल बदल जाई. भठियरपन के आरोपन से जूझत कांग्रेस नीत सरकार के फजीहत तब अउर बढ़ जाई. काल्हुए रेलमंत्री पवन कुमार बंसल के भगीना के घूस के नब्बे लाख रुपिया समेत सीबीआई गिरफ्तार कर लिहलसि. महेश कुमार रेलवे बोर्ड के सदस्य रहे खातिर दस करोड़ रुपिया घूस देबे के सकरले रहलन. ओकरे बयाना का तौर पर दू करोड़ रुपिया एडवांस में देबे के करार कइलन आ नब्बे लाख भेजियो दिहलन. बाकिर एही बीच सीबीआई अड़ंगा लगा दिहलसि आ महेश कुमार का साथही पवन कुमार बंसल के भगीना आ तीन गो अउरियो लोग के गिरफ्तार कर लिहलसि. बाकिर कांग्रेस बेहयाई के हद पार करत पवन कुमार बंसल का पीछे खड़ा बिया आ कहत बिया कि इस्तीफा के कवनो दरकार नइखे काहे कि बंसल एह मामिला में दोषी नइखन.\nTags: कर्नाटक चुनाव, घूस, पवन बंसल, रेलवे बोर्ड


खस्सी के माई कबले खरजिउतिया मनाई – टटका खबर\nखस्सी के माई कबले खरजिउतिया मनाई\nMay 18, 2021 चुनावी हिंसा, तृणमूल कांग्रेस, पश्चिम बंगाल, ममता बनर्जी, सुप्रीम कोर्ट\nपश्चिम बंगाल के मुख्यमंत्री ममता बनर्जी आ सरकार चलावत उनुकर गोल तृणमूल का साथे रोजे कुछ ना कुछ अइसन हो जा रहल बा जवना से लागत बा कि अबकी बढ़िया सगुन में उनुकर सरकार नइखे बनल. पहिले त नंदी ग्राम से विधायकी का चुनाव हार गइली, ओह पर से उनुका के हरावे वाला सुवेन्दू अधिकारी के नेता प्रतिपक्ष के पद मिल जाई विधानसभा में. चुनाव बाद हिंसा के जवन दौर चल निकलल ओकरा के तोपल-ढाकल अब उनुका सेवक पत्रकारनो ला कठिन होत जो रहल बा. राज्यपाल से सरकार के पटरी नइखे बइठत आ राज्यपाल संविधान का हिसाब से सरकार चलावे के सलाह आए दिन दे रहल बाड़ें. ओह पर से सीबीआई उनुका दू गो मंत्रियन के गिरफ्तार कर लिहलसि आ ओह गिरफ्तारी का विरोध में उनुका नौटंकी के कवनो फायदा ना मिलल. दूनू मंत्री जमानत ना मिलला का चलते जेल में बाड़ें.\nअब आजु सुप्रीम कोर्ट पश्चिम बंगाल सरकार से जबाब मंगले बा कि ऊ जबाब देव कि भाजपा के कार्यकर्तन के हत्या का मामिला के विशेष जाँच काहे ना करवावल जाय. जान जाईं कि मतगणना का दिने भारतीय जनता पार्टी के दू गो कार्यकर्तन के हत्या के विशेष जांच करवावे खातिर अदालत में गोहार लगवले बाड़ें परिवार के लोग.\nन्यायमूर्ति विनीत सरन आ न्यायमूर्ति बी आर गवई के अवकाशकालीन खंडपीठ पश्चिम बंगाल सरकार के एह बारे में आपन जबाब दाखिल करे के नोटिस जारी कइले बावे. अगिला हफ्ता मंगल का दिने एकर सुनवाई सुप्रीम कोर्ट में होखी.\nपरिजन अपना गोहार में अदालत से अपना निगरानी में विशेष जांच दल से जांच करावे के निहोरा कइले बाड़ें. गोहार लगावे वालन का तरफ से वरिष्ठ अधिवक्ता महेश जेठमलानी पेश भइलें. उनुकर दलील सुनला का बाद खंडपीठ कहलसि कि ऊ एकर एकतरफा सुनवाई ना कर सकसु आ राज्य सरकार से नोटिस के जबाब मिल गइला का बाद आगे के सुनवाई होखी.